Ohion jaio eta hil inoiz | barretartia\nOhion jaio eta hil inoiz\nmayo 7, 2013 · de barretartia\t· en Irakurtzeko.\t·\nJaio nintzenetik herri eta hiri desberdin askotan bizi izan naiz. Gaur nire nondik norakoak kontatuko dizkizuet.\nOhion jaio nintzen, Estatu Batuetan. Aita anaia eta ni ez ginen gustura bizi han. Alaba ama ordea bai, baina non bizi Boston erabakia izan behar zuenez, hor egon nahi ez genuela erabaki genuen, hau da, gu itxita ginen aukera horretara. Aita langabezian zegoen eta Floridara joatea proposatu zion lagun batek, “hor lan do!” esaten zion beti, eta “ene bada” erantzun berak.Bertan bolada bat lanean igaro ondoren, Estatu Batuetatik joatea erabaki genuen, “pasa dena pasa da, eta aurrera begiratu beharra dago” zioen aitak.\nToky on bat bilatu nahi genuen, bostak pozik biziko ginen herri bat, eta aurkitu genuen. Bertan amak poleo-menta infusioak te eran hartzen zituen egunero, eta aitak bazuen errehabilitazio gune berezi bat, Estatu Batuetan hankara bota zioten tirotik errekuperatzeko modukoa. Hiru anai arrebok Popeye ikusten genuen egunero, eta berak bezala, ziazerbajan genezakeen egunero.\nBaina bizitza holan da eta han berez gustura ginen arren, familiko erlazioak okertu ziren, eta giro ona bilatu asmoz Katalunyara joan ginen, baino bertakoak zeharo zalantzatiak zirela ikusi genuenean alde egitea erabaki genuen (herri askoren izenean ikus daiteke hori, del bai-ez bukaeran).\nAzkenik Euskal herrira etortzea erabaki genuen. Ama Don Johnsonekin maiteminduta zegoen Estatu Batuetan bizi ginenean, bere serie eta pelikula guztiak ikusten zituen, Maiabi beach batez ere, eta herri hori Euskal Herrian zegoela ikusi zuenean hara Joan ginen bizitzera. Hondartza handiak espero genituen, telebistan ikusten genituen modukoak, baino iritsi bezain pronto konturatu ginen hanka sartzeaz. Nik orduan 17 urte nituen, testosterona sutan, horregatik nik atxondo proposatu nuen. Aitari ez zitzaion ideia gustatu eta zigor moduan castigarragara etorri ginen, herriak egunotan duen lema ikusita, herri ezin egokiagoa gurasoek sukaldatzen dutena jaten dugunontzat, zero sabor.\nArgazkia: Cindy funk\n← Asteko txiolaria: @izparringia


Skerryvore talde eskoziarrak itxiko du Getxo Folk jaialdia - Deia\nSkerryvore talde eskoziarrak itxiko du Getxo Folk jaialdia\nMConak euskal taldeak kontzertu bat eskainiko du 18:00etan\nSkerryvore banda eskoziarra\nBILBO. Gaitak, biolinak eta akordeoiak funky erritmo eta kanta sutsuekin nahastuta dira Skerryvore taldearen proposamenaren ezaugarri nagusiak. Musika estilo hori "Folk n'Roll" izendatu dute. Seikote eskoziarra 2004. urtean sortu zen Hebrideetako Tiree irlan eta pixkanaka-pixkanaka estilo propioa landu dute, tradizioko musika, rockaren doinu hiritarrak eta pop eraginak nahastuta.\nBere debuteko diskoa "West Cost Life" izan zen eta jarraian "On the Road" (2007) eta "Skerryvore" (2010) kaleratu zituzten. Azken horrekin nazioartean ezagutzera eman zuten eta etorkizun handiko bandarik ospetsuena bilakatu ziren Eskozian. Hurrengo diskoetan bere estiloa finkatu zuten, doinu landuagoarekin baina freskotasuna galdu bat. Horren erakusle "EVO" (2018) da, bere diskografiaren zazpigarren lana, hain zuzen ere.\nMcOnak seikotea Lekeition sortu zen 2011. urtean, bandako kideek gustuko zituzten taldeen kanten moldaketak egin eta folk, punk-rock eta country generoak lantzeko. Kanten moldaketetan lanean ari zirela, bere abestiak ere idazten zituzten eta 2012an debuteko diskoa kaleratu zuten, "McEta", hain zuzen ere, eta horren bitartez euskal eszenan bere burua ezagutzera eman zuten. Horren ondoren "Piraten Matxinada" (2013) eta "Galarrena" (2015) etorri ziren.\nIaz "Gure Naufragioak" grabatu zuten. Azken horretan itsasoko zein bizitzako istorioak bildu dituzte folklorea eta aldarrikapenak uztartuta. Bere proposamen musikala Irlandako tradiziozko abestia du ardatza eta punk-rocka ditu ardatz nagusi. Country-ukitua du ere bere musikak, betiere taberna eta jai giroa erakutsita.\nKontzertuak ez ezik, Folk Getxo BBK jaialdian beste jarduera batzuekin gozatzeko aukera izango du publikoak azken egunean. Horrela, Gune Solidarioan (Ibaiondo kalean), GKEek zein beste elkarte batzuek beren lana eta proiektuak emango dituzte ezagutzera. Hainbat herritako eskulanak gerturatzen dituen Munduko Eskulangintza azoka Areetako Geltokia plazan kokatuko da eta, azkenik, Munduko Terrazan (Romoko Santa Eugenia plaza) jatorri anitzeko jakiak dastatzeko aukera izango da.


Txistua, eguneroko zapi gorria - Gipuzkoako Hitza\nTxistua, eguneroko zapi gorria\n2019, uztailak 05 Albisteak, gipuzkoa, Kultura 317\nDuela hirurehun urte ere joaten zirela diote batzuek, baina, dokumentuetan jasota dagoenaren arabera, Tolosako Udal Txistulari Bandako kideak ofizialki 1913an joan ziren lehen aldiz Iruñeko sanferminetara. Iruñeko Udalak kontratatutako musika talderik zaharrenetakoa da, beraz, Tolosakoa. “Giroagatik, oso berezia da sanferminetara joatea. Baina bertako txistulariekin hainbat urtez izan dugun harremanagatik da batez ere berezia”, azaldu dute Iñaki Letamendia eta Ion Garmendia Tolosako Udal Txistulari Bandako kideek. Iruñeko txistulariak, berriz, Tolosara etortzen dira San Joan egunean, truke modura. Urteen poderioz, txistua jotzetik haragoko harreman bat sortu da bi aldeen artean. “Elkarrekin egoten gara urtean zehar Iruñera joaten garenean”.\nLetamendia, iaz, 50. aldiz joan zen Iruñeko sanferminetara, eta omenaldi xume bat egin zioten udaletxean. “16 urterekin joan nintzen lehen aldiz, nire irakasle Migel Martinez de Lezearekin. 1970ean, berriz, Tolosako Udal Txistulari Bandan sartu nintzen”. Maisuari “errelebo naturala” eman zion gero Garmendiak. “Hemen erretiroa hartuta bazegoen ere, 1972ra arte jarraitu zuen bandan. Sanferminetara joaten ere segitu zuen, beste lau bat urtez”.\nAzken mende erdian Letamendiak aldaketa handia nabaritu du sanferminetan. “Orokorrean, oso festa politak ziren lehen urte haietan. Jende aldetik, ez ziren egun bezain masiboak. Eta txupinazoan edo San Fermin egunean jendea ez zen joaten goitik behera zuriz jantzita. Irudi hori gordeta daukat oraindik”.\nGarmendia 1997an joan zen lehen aldiz Iruñera, 17 urterekin. “Iñaki bezala, ni ere tarteka Tolosako bandan aritzen nintzen orduan. Egun jakin batzuetan joaten nintzen hasieran, txistulari bat behar zutenean. Gero, baina, aste osoa igarotzen nuen han. Berezia izan zen hasiera, jai giro erraldoi batean murgildutako gaztetxo bat bainintzen; aurrez sekula izan gabea nintzen, gainera”. Lehen urteak, “ezustekoz beteak” izan ziren Letamendiarentzat. “Hain gaztetxoak orduan ez ziren joaten sanferminetara, musika kontuengatik ez bazen, behintzat”.\nSanferminak ondo ezagutzen zituzten kideekin joaten ziren biak lehen urte haietan. “Garrantzitsua da esperientzia daukan jendea ondoan izatea”, azaldu du Garmendiak. “Horrez gain, askok ezagutzen gaituzte Iruñean; beraz, aitortza jasotzen dugula sentitzen dugu. Edozein tokitan azaltzen da norbait ‘hemen dira tolosarrak!’ oihuka”.\nLetamendia eta Garmendia 21 urtez aritu dira Iruñean elkarrekin txistua jotzen. Diana, prozesio, dantzaldi nahiz kalejiretan parte hartu izan dute urtero, eta, jakina, hamaika bitxikeria izan dute tartean. “Ez dut uste guztiak kontatzekoak direnik”, hasi da Garmendia. Letamendiak, berriz, “betiko kontuak” ekarri ditu gogora: “Gaupasak, berandutzeak, galduta ibilitakoak…”.\nSanfermin guztietan eguzkia izan ohi da hizketagai nagusia. Uztaila izaki, giro sargoria nagusitzen da ia beti. Letamendia, baina, ederki oroitzen da San Fermin egunean euria egin zuen urteaz. “Ez dut gogoan zer urte zen”, hasi du azalpena. “Bezperan, galdu egin zen gutako bat. Prozesioan parte hartu behar genuen biharamunean, egun garrantzitsuenean. Logelara joan nintzen arropak aldatzera, eta gauean etxera joan ez zen bandakidea ez zegoen han”. Gogoan dauka 09:30 zirela eta berandu zebiltzala. “Bandakidea 13:30ean agertu zen logelara. Eskerrak euriagatik prozesioa bertan behera geratu zen! Ikaragarrizko zortea izan zuen”.\nProzesioa, ordea, ez da txistua eskuetan hartu eta jotzeko erabiltzen duten aldi bakarra. Sanferminetako beste egun batzuetan ere ateratzen dira kaleak doinuz alaitzera. “Duela 8-10 urte arte egunero jotzen genuen”, azaldu du Garmendiak. “Prozesioak izaten genituen uztailaren 7an eta 14an, eta buruhandiekin kalejira eta Gaztelu Plazako dantzaldia izaten genituen beste egunetan”.\nGaztelu Plazan “giro ona”\nLetamendiak aitortu du “oso gogorra” zela buruhandien kalejiran jotzea. “Egunero joaten ginen, 09:30ean hasi eta 14:30 arte. Batzuetan, gainera, bezperan lo gutxi eginda”. Gerora, baina, haien lasaigarri, udalak kendu egin zien kalejira hori bete beharrekoetatik; krisia zegoen oinarrian, aurrekontua murriztu beharra. Gaur egun, Gazteluko plazan jotzen dute iluntzean. “Ez dugu lan gehiegi egiten, dultzaineroek ere jotzen baitute. Giro bikaina izaten da, eta jende ugari bertaratzen da. Oso leku aproposa da”. Goizean, berriz, 11:00etan ateratzen dira kalejiran, Alde Zaharrean barrena, bazkalordura arte.


Durangoko udaltzaingoa udaletxearen azpian egongo da berriro bihartik aurrera - Durango - Anboto.org\nDurangoko udaltzaingoa udaletxearen azpian egongo da berriro bihartik aurrera\nAnboto 2022-06-22 16:50\nAzpiegitura eraberrituko irudia.\nSarbide berria izango du. Izan ere, udaltzaingorako sarrera Barrenkaletik egingo da, Herritarren Arreta Zerbitzutik.\nUdaltzaingoaren bulego berrien lanak amaitu berri ditu Durangoko Udalak. Beraz, bihartik aurrera udaltzainak instalazio eraberritura itzuliko dira eta han eskainiko dute zerbitzua.\nOrain arte, Udaltzaingoaren bulegoek 412,57 metro karratuko azalera zuten. "Eraberritzearen helburua Udaltzaingoaren bulegoak berregokitzea izan da, egungo premiekin bat datozen instalazioak lortzeko espazioak berrantolatuz. Horretarako, bi solairuetan jardutea planteatu da, egungo erabileren eskemari eutsiz", azaldu du udalak ohar batean.\nObren irismena dela eta, eraikinaren zati honetan dauden instalazio guztiak aldatu dira (ur hornidura, saneamendua, berokuntza, klimatizazioa, elektrizitatea, telekomunikazioak eta suteak). Barruko obraz gain, kanpoko aldean dauden zurezko arotzeriak segurtasun eta eraginkortasun energetiko handiko beirak dituzten berriekin ordeztu dira, besteak beste.\n“Obra hauek langileek urte askotatik eskatzen zituzten etengabeko eskaerei erantzuten diete; izan ere, 2018an, Lan Ikuskaritzak lan horiek egitera behartu zuen Udalak. Udaltzaingoak urte gehiegi zeramatzan gutxieneko baldintzak betetzen ez zituzten baldintzetan lanean", adierazi dute Iker Urkiza eta Jorge Varela udal arduradunek.\nLanek irauten zuten bitartean udaltzainak Landako Gunearen inguruan jarritako moduluetan egon dira. Modulo horiek "datozen egunetan" desinstalatuko dituzte, udal arduradunen esanetan.


Aingeru Cardaño: "Egoera hau gelditzeko gaitasuna herriak dauka; jendartearen inplikazioa beharrezkoa da" - Lea-Artibai eta Mutrikuko Hitza : Lea-Artibai eta Mutrikuko Hitza\nAingeru Cardaño: "Egoera hau gelditzeko gaitasuna herriak dauka; jendartearen inplikazioa beharrezkoa da"\nAtzemateko agindupean bazegoen ere, berak bizi duen errealitatea kontatzeko aurrez aurre hitz egiteko prest agertu zen atzo munitibartarra; dena mahairatzeko garaia dela zioen. “Gaur [abuztuak 31] nire bila etorri dira, eta ez naute aurkitu. Baina jakin badakit, seguruena bihar [irailak 1], eta bihar ez bada etzi [irailak 2], espetxera eramango nautela”. Hitz horiexekin hasi da berbetan Cardaño. Atzoko eguna gogoan zuela, azken hamabi urteetan bizitakoa kontatzen hasi zen.\nAingeru Cardaño, Espainiako Barne Sailak zabaldutako irudian.\n2007ko uztailaren 2a zen Cardaño Donibane Garazin (Nafarroa Beherea) atxilotu zutenean, Ekaitz Agirre Goñi eta Joseba Aranibarregaz batera. Ustez, ETAko Elurra komandoko kideak izateagatik atxilotu zituzten hirurak. Cardañok, beste atxilotuekin batera, torturak jasan izana salatu izan du. “Baina beti gertatzen den moduan, salaketa horiek ez ziren inora joan”, dio munitibartarrak. Cardaño Frantziako Fleury Merogis espetxean egon zen preso 2013ko urtarrilera arte, “egoera oso txarrean”, haren senideek salatu zutenez. Zigorra bete ostean, Euroagindu eskaera bat tarteko utzi zuen Frantziak Espainiaren esku. 2013an beste kale eraso batengatik absolbitua izan ondoren aske geratu zen; 2002. urtean Bilbon autobus bat erretzea leporatu zioten. Epaiketa horretan Lander Fernandez santutxuarragaz batera epaitu zuten munitibartarra. Absolbitu egin zituzten, eta aske geratu ziren biak. 2014ko azaroan, baina, hirugarren epaiketa bat eduki zuen Cardañok. Horretan 3 urteko kartzela zigorra ezarri zion Espainiako Auzitegi Nazionalak Cardañori, 2001ean Bilboko Santutxu auzoko kutxazain batzuen kontra egindako erasoa leporatuta. Fiskalak 5 urteko kartzela zigorra eskatu zuen Munitibarko bizilagunarentzat, eta defentsa abokatuak absoluzioa. 2001eko gertakaria izanik, 2014ko amaieran epaitu izanagatik jaitsi zion epaileak zigorra 5 urtetik 3 urtera. Helegitea jarri zuen Cardañoren defentsa abokatuak, baina joan den ekainean Espainiako Auzitegi Gorenak 3 urteko kartzela zigorra berretsi zuen. “Bagenekien hau gerta zitekeela; Espainiako justiziak joko makabroa erabiltzen du euskal herritarrak zigortzeko”, adierazi zuen Cardañok erabakiaren berri eduki zuenean. Argi zeukan ez zuela bere burua entregatuko: “Edozein momentutan etor daitezke etxera, edo kalean nabilela gelditu eta eraman ahal naute”, esan zuen orduan.\nCardaño: “Bagenekien hau gerta zitekeela; Espainiako justiziak joko makabroa erabiltzen du euskal herritarrak zigortzeko”\n“Badirudi gu espetxean sartzea bilatzen zutela. Eta azkenean, hiru epaiketa egin ostean, lortu dute. Baina kontraesanak han eta hemen daude. Torturapean egindako deklarazioetan oinarritzen dira eta horrek ez dauka ez hanka ez bururik”, dio orain Cardañok. Orain arte bizitako guztiaren gainean “irakurketa politikoa” egiten dutela dio munitibartarrak. “Izan ere, epaiketa politiko bat ez bada, zergatik esaten dute gure kasuak ezberdinak direla? Zergatik ustezko delitu horiek ez dira preskribatzen? Nola ez dugu esango epaiketa politikoak direla eurek tratamendu berezi hori ematen baldin badigute?”. Cardañok EAJren jarrera ere gogor kritikatu du. “EAJk behin eta berriz esaten dio ezker abertzaleari autokritika egin behar dela. Bada, zergatik eurek ere ez dute egiten? Ertzaintzaren jokabide bortitza argi geratu da bai Jone Amezagaren atxiloketan eta baita Gasteizko harresian ere. Eta horiek adibide bi baino ez dira. Zergatik ez dute tortura salaketetan sakontzen? Guk hasieratik salatu genituen torturak, eta gutxira ukatu egin genituen. Zergatik? Torturak dira gure deklarazioetako kontraesanen arrazoiak”. Europar Batasuneko Torturen Ikertzaileak bere kasua jaso zuela ere badaki Cardañok. “Gu hondar ale bat gara, baina ikertzeko asko eta asko dago. Zergatik EAJk ez du horretan sakontzen? Autokritika egin egin behar bada, egin dezagun guztiok, ez batzuk bakarrik”. Guzti honen aurrean giltza herriak daukala dio. “Herriak dauka gaitasuna hau gelditzeko. Gizartearen inplikazioa beharrezkoa da. Herri honek asko sufritu du eta nahiz eta batzuk sufrimendu zati batzuk ukatu, guztia bistaratu behar da. Informazio guztia eman behar da, eta gero bakoitzak bere ondorioak atera ditzala. Baina gauzak ez dira erdizka kontatzen. Ezin da esan gu onak gara eta haiek txarrak. Dena mahai gainean jarri ostean, bakoitzak atera ditzala kontuak nor den ona eta nor txarra”.\n“Herri honek asko sufritu du eta nahiz eta batzuk sufrimendu zati batzuk ukatu, guztia bistaratu behar da. Informazio guztia eman behar da, eta gero bakoitzak bere ondorioak atera ditzala”\nEspetxera sartu behar dela jakinda ere, konponbide garaia dela aldarrikatu du. “Benetako konponbidea lortzeko ordua da eta egia jakin behar da. Gurea kasu bat baino ez da eta gizarteari hori guztia ikustarazi behar zaio”. Barruan zer sentitzen duen galdetzerakoan, egoera ikuspuntu orokorretik ikusten ahalegintzen dela dio. “Hirugarren aldia da espetxeratzen nautela. Etxean ume bat, bikotekidea eta familia ditut, baina guztia ikuspegi orokor batetik ikusten dut. Hau ez zait gertatu Aingeru naizelako. Guzti honen atzean arrazoi politikoak daude”. Halaber, oraindik orain, benetako zauriak ez direla itxi dio. “Ehunka preso daude, sakabanatuta eta gaur egun bizi dugun egoeran horrek ez dauka zentzurik. Ehunka iheslari etxera ezin itzulita… Zauriek hor diraute”. Abuztuaren erdialdean Bilbon egindako agerraldian esan modura, ez dela ezkutatuko dio. “Nik nire bizimodu normala egiten jarraituko dut, eta etxekoekin egongo naiz, azken unera arte”. Eta horrelaxe izan da.


Euskal enpresek zuzeneko informazioa jasotzen dute ekonomia suspertzeko eta enplegua sortzeko 68 programei buruz - SPRI\nOso ETEzaleak gara\nLaguntzak I+G+b, teknologia, ekintzailetza eta eraldaketa digitalarentzat.\nIndustria-garapenerako, nazioartekotzerako, energia-efizientziarako, energia berriztagarrietarako eta ingurumenerako laguntzak.\nLehen sektorerako, elikagaien industriarako eta jasangarritasunerako laguntzak.\nEusko Jaurlaritzako Ekonomi Garapen, Jasangarritasun eta Ingurumen Sailak 68 laguntza programa abiarazi ditu ekonomia suspertzeko, enplegua sortzeko eta garapen jasangarria ahalbidetzeko, batez ere enpresa txiki eta ertainetan. Hala, 2.000 enpresak zuzeneko informazioa jaso dute programa horien edukiari, helburuei, gaiei, aurrekontuei eta epeei buruz.\nProgramen zuzeneko arduradunek jardunaldi horietan azalduko dute 2021ean 430 milioi eurotik gora inbertituko direla I+G+Bn, teknologietan, digitalizazioan, berrikuntzan, ekintzailetzan, garapen industrialean, nazioartekotzean, energia eraginkortasunean, energia berriztagarrietan eta ingurumenean, lehen sektorerako laguntzetan, elikadura-industrian eta jasangarritasunean.\nArantxa Tapia sailburuak eman zuen ekimenaren berri, eta laguntza programen katalogo digitala aurkeztu zuen. Jardunaldi horiek SPRI Taldeak Youtuben duen kanalaren bidez erretransmitituko dira, eta bertan ostatatuta geldituko dira, edonoiz ikusi ahal izateko.\nOtsailak 24, Teknologia, Berrikuntza eta Ekintzailetza: Teknologia, Berrikuntza eta Lehiakortasun sailburuorde Estibaliz Hernaezek, bere saileko hainbat zuzendarirekin batera, hizpide hartu ditu ikerketako, berrikuntzako, eraldaketa digitaleko eta ekintzailetzako programak. Helburua da Euskadi Europa mailako berrikuntza-gune izan dadila, enpresa teknologikoen sorkuntza % 10 handitzea eta Euskadi tokiko industriarekin lankidetzan aritzen diren nazioarteko startup-en trakzio-ekosistema bihurtzea.\nOtsailak 25, Industria, Energia eta Ingurumena: Javier Zarraonandia Industria sailburuordeak eta Amaia Barredo Ingurumen sailburuordeak garapen industrial, nazioartekotze, eraginkortasun energetiko, energia berriztagarri eta ingurumen arloetako laguntzak aurkeztu dituzte beste arduradun batzuekin batera. Programa horien helburua da industria eta zerbitzu aurreratuak BPGaren % 40 izan daitezela, enpresen nazioartekotzea Covid-ak eragin duen egungo nazioarteko testuingurura egokitzea, eta energiaren amaierako kontsumoaren % 20 energia berriztagarrien bidez asetzea. Saio honetan orobat azalduko dira zailtasunak dituzten enpresentzako eta eremu behartsuetan inbertitzeko programak.\nOtsailak 26, Lehen Sektorea eta Landa-eremuko eta Itsasertzeko Garapena: Nekazaritza, Arrantza eta Elikagaien Politikako sailburuorde Bittor Orozek hizpide hartzen ditu lehen sektorerako, landa- eta itsasertz-eremuetako jarduera ekonomikorako eta elikadura industriarako laguntzak. Programa horiekin lortu nahi dena da elikagaien produkzioa handitzea Euskadin eta lurralde arteko oreka handiagoa bermatzea, bizi-kalitatea emanez landa-guneetan eta itsasertzeko guneetan bizi diren eta lan egiten duten pertsonei.


Titulua idatzi aurretik - Idoia Ugalde - Uriola.eus\nIdoia Ugalde 2021-06-17 17:18 Iritzia\nEseri, arkatza zorroztu, orri zuriak eragindako angustiari aurre egin intentsitatezko begirada entseatuarekin. Altxatu, kafea egin, komunera joan, ur, gazta bila. Eseri berriz. Sakontasuna begiradan. Eraikitako ideiak ke bihurtzen direla lekukotu; garuna uzkurtu kea sendotu nahian.\nZuritasuna ezabatzeko zirriborratu, zikindu, idatzi, gelditu; marrazkitxoa egin koadernoaren izkinan, lauki bat, beste bat… ameskizunetik esnatu, marrazkitxodun papera alde batera uzteko erabakia hartu eta teklatuan pausatu hatzak, zentratuta, hitzak bata bestearen atzetik, bor-borka. Beltzarekin hustasuna ezkutatu.\nAhotsa bilatu. Irmoa pedantea izan gabe, didaktikotik at, emozioak kontrolatu, histerismorik ez. Bilatu gabeko sakontasuna landu; orraztu gabeko itxurako ileapandegietako modeloen gisako naturaltasun gogoetatsua. Idatzi.\nHasperena egin. Hitz kateatuei so geratu, kateak hautsi eta eraiki, atzetik, aurretik, testua eraitsiko ez duten zuzenketak egin. Altxatu, kafeari zurrut egin, ilea hazkatu, berrekin, berregin. Ikuspegiz aldatu, erratu, puntua, koma, puntu-koma… pare bat ergatibo aldatu, adjektiboz loratu, gehiegikeriarik gabeko edertasuna bilatu.\nZure burua zalantzan jarri arte testua berrirakurri, ezer ez ulertu arte birpasatu, testuak zentzu printzarik ez duen arte higatu. Negar egiteko gogoari eutsi; eta orain bai, begirada hitzen gainetik berriz igaro ezin duzunean, titulu orijinalaz apaindu


Egonkortasun eske, itxialdia\nLanbide Heziketako irakasle teknikoek itxialdia hasi dute Gasteizko Mendizabala institutuan. Salatu dute ukatu egin dietela teknikari tituluarekin hezkuntzako lan eskaintzetan parte hartzea.\nHazkundearen arrazoien bila\nInoiz baino liztor asiarren habia gehiago kendu dituzte 2018. urtean, administrazioen datuen arabera. Iazko udaberriko eguraldi hotz eta euritsuak habien sorrera atzeratu zuen, baina horrek ez du haien hedapena baldintzatu, eta erlauntzetan «kalte handia» eragin dute. Kezkatuta daude ikerlariak.\nLaia Narciso Pedro. CER Migracions-eko ikertzailea UABn\n«Seme-alaben heziketa oinarrizkoa da migratzaileentzat»\nAfrikako mendebaldetik Kataluniara migratu dutenen seme-alabek jaio diren gizarteko kide sentitzeko dituzten zailtasunak xehatu ditu Laia Narcisok azterlan baten bitartez: «'Besteak' direla sentitzen dute»\nEski estazioa egongelan\nEhunka pertsona bildu dira Andre Maria Zuriaren plazan dagoen izotz pistan eta izotz txirristan. Ordu batez patinatzeko edota lerekin plazan behera egiteko tartea dute haur, gazte eta nagusiek.\nGasteizko Udalaren bertsioa gezurtatu du Gazte Asanbladak\nUdaltzainak gaztetxean «jokabide mehatxatzailearekin» sartu zirela salatu dute, «gehiegizko zarata» zegoela «aitzakia» moduan baliatuta\nGasteizko Gaztetxeak udalaren bertsioa gezurtatu du\nPolizia eraikinean "modu oldarkor eta erasokorrean" sartu zela adierazi du Gazte Asanbladak, aurrez musika kentzeko abisurik eman gabe.\nGasteizko Udalak babestu egin du gaztetxeko polizia operazioa\nAlkateordeak azaldu du eraikinean zeudenek «neurrigabe» erantzun zutela. Gaztetxeak ukatu egin du operazioa zaratak sortu izana\nATZEKOZ AURRERA. Miel A. Elustondo. Kazetaria\n«Josi dudan bidean barna egitea dut lana»\n'Izaskun Arrueren urratsen atzetik' liburua idatzi du Elustondok. Gasteizko «euskara jendearen» irudia osatu du, Arrue abiapuntutzat hartuta. Jasotakoarekin dokumental bat ere egitea badarabil buruan.\nEvelio Lobera Liquete. Basogintzako ingeniari ohia\n«Aparteko ingurua dugu, baina galtzen uzten ari gara»\nUdaleko Landa Eremuko teknikari moduan hasi zen Lobera lanean, 1978. urtean. Gasteizko udalerriko herri txikien zerbitzuak hobetzen lagundu zuen ordutik. Zabalganako eta Salburuko parkeak sortzen ere parte hartu zuen, eta, hala, gaur egungo Eraztun Berdea osatzen lagundu.\nHaurren aurkako abusuen preskripzioa geroago hastea nahi du Madrilek\nEspainiako Gobernuak lege aurreproiektu batean proposatu du hori. Delitua biktimek 40 urte bete arte epaitu ahal izango da, gutxienez


Oñatiko biztanle kopuruak behera egin du — Oñatiko udala\nOñatiko biztanle kopuruak behera egin du\nUrtarrilaren 1eko dataz 11.475 lagun geunden Oñatin erroldatuta, orain urtebete baino 22 gutxiago\nUdaletxean, errolda datuak berritzeaz arduratzen den zerbitzuan eskuratu ditugun datuak dira aipatutakoak. Ez dira datu ofizialak, horiek Estatistiken Institutu Nazionalak ematen baititu. Baina jakinarazpen ofizialak oso atzeratuta iristen dira; 2020ko urtarrilaren 1eko errolda datua pasa den hilean argitaratu eta abenduko Osoko Bilkuran jakinarazi zen. Hori hala izaki, eta edozein errolda-aldaketa egiteko udal bulegoetara jo behar dela kontutan hartuta, bertatik jasotako datuak ontzat eman daitezke, nahiz eta gora behera txikiren bat egon litekeen.\nBukatu berri den urtean 71 haur jaioberri erroldatu dira Oñatin. Jaiotakoen kopurua ehun haur baino gehiago izan da gurean hainbat urtetan baina 2018tik ez da kopuru horretara iristen. Txanponaren bestaldean hildakoen kopurua dago. 2020. urtean zehar Oñatin erroldatuta zeuden 109 lagun hil ziren. Covid-19a dela eta hildakoen kopuruak bereziki gora egingo zuela pentsa genezake baina ez zen hala gertatu iaz, aurreko urtean baino 2 hildako gehiago zenbatu baitziren.\nBaina jaiotza eta heriotza kopuruen aldea bai bereziki handitu zen iaz, 38 laguneko aldea baitago bata eta bestearen artean. Dena den, 2021a 22 biztanle gutxiagorekin hasi dugu, eta horrek esanahi du, jaiotza eta heriotzen arteko fluxua negatiboa izan den arren kanpotik gurera bizitzera jende berria etorri dela. Hori bai, ez da nahikoa izan aurreko urteko errolda datuak handitzeko.\n2005etik herriko biztanle kopuruak pitinka gorantz egin du urtetik urtera. Joera hirutan irauli da azken urteetan, 2014an, 2017an eta iaz. 2020. urte hasieran hurbil ikusten zen 11.500 biztanleen langa urrunduz doa.\nUrte hasieran, urtarrilaren 1ean, Oñatin erroldatutakoak 11.475 ziren. Horietatik 5.829 emakumeak ziren eta 5.646 gizakumeak. Baina aipatutakoak ez dira datu ofizialak. Horiek INEk ematen ditu baina 2021eko urte hasierari dagozkionak, urte akaberan jakinaraziko dira.\n(Arg: Santi Mendiola)


Joan Puyolar irakasleak Treballs de Sociolingüística Catalana aldizkariaren azken zenbakian dioenaren arabera [Nous parlants: llengua i subjectivitat], soziolinguistikak beste diziplinen ideiak eta metodoak hartu eta egokitu egin ditu, baina oso berrikuntza gutxi eragin ditu. Haren ustez soziolinguistika oso aparte egon da soziologian piztu izan diren debate garrantzitsuenetatik.\nArtikuluan subjektibitatea kontzeptua lantzen du. Subjektibitatea hainbat debateren erdigunean dagoen kontzeptua dela azaldu du, eta hizkuntza biziberritzearen aldeko mugimendua gai horietan sartu behar dela defendatu. Mugimendu sozialak, boterea, aktibismo kulturala, neoliberalismo eta desberdintasuna, intersekzionalitatea… interesatzen zaigu horiek guztiak gure baitatik lantzea.\nSubjektibitatea eta identitatea terminoak solapatu egiten dira sarri: txanpon beraren bi aldeak dira, baina debate paraleloak sortzen dituzte. Subjektibitateak agentzian jartzen du fokoa, agentibitatean, eragiletzan. Hautatzeko margena azpimarratzen du. Identitatea, ordea, determinazio estrukturalari buruz ari da.\nEstruktura ala agentzia? Zein nagusitzen da? Debate interesgarria da, baina ezin du erantzun erabatekorik izan. Estrukturak aukerak eta hautuak baldintzatzen dituzten pautak dira: aski egonkorrak eta aski erreiteratiboak. Sozializazio-prozesuaren ondorio dira. Agentzia, bestalde, norbanakoek beren kabuz jarduteko ahalmena da: hautatzeko, egiteko eta eragiteko ahalmena… Autonomia, azken batean.\nGurera etorrita, interesgarria izan daiteke erabilera-arauei buruz gogoeta txiki bat egitea. Erabilera-arauak arau sozialak dira eta hiztunen hizkuntza-erabilera arautzen dute; hau da, eremu jakin batean eta pertsona jakin batekin erabili beharreko hizkuntza, barietatea edo erregistroa zehazten dute. Erabilera-arauak hautua kondizionatzen duten baldintza estrukturalak dira, baina ez dute hiztunaren agentzia erabat ezabatzen. Hiztunak bere identitatea egunero negoziatzen du bere jardunean. Erabilera-arauei, gure artean, “hizkuntza-ohiturak” deitzen ohitu gara, nahiz eta, izen horrekin, atzean dagoen botere-harremana lausotzen dugun.\nErabilera-arauak aldatu daitezke. Inork ez digu esan hori nola egin behar den, baina susmatzen dugu hiztunen agentzia indartzea dela horretako gakoa.


BI PERTSONA ZAURITU DIRA. BERMEOKO ALDE ZAHARREAN SORTUTAKO SUTE BATEAN | Buy Urdaibai\nBI PERTSONA ZAURITU DIRA. BERMEOKO ALDE ZAHARREAN SORTUTAKO SUTE BATEAN\n03:30ak aldera piztu da sua, alde zaharreko Juan Nardiz kaleko etxebizitza batean, Athletic tabernaren gaineko etxean. Ustez, zirkuitulabur batek eragin du sua, hutsik zegoen etxebizitza batean eta, hego haizearen eraginez, garrak Erremedio, Nekazari eta Intxausti kaleetan be zabaldu egin dira, eta hainbat etxeri eragin diete. Udaltzaingoaren arabera, lau eraikin jausi dira, eta beste sei oso kaltetuta daude.\nBi zauritu arin daudela jakinarazi du Bermeoko Udalak, suhiltzaile bat eta udaltzain bat. Gainera, informazio iturri beraren arabera, 100 pertsona atera behar izan dituzte beren etxeetatik; horietako asko BBKren lehengo egoitzara eroan dituzte, Goiko plazako gizarte zentrora. Denak onik dira. Hori bai, Juan Nardiz kaleko 11. ataritik 25era arteko bizilagunek gaur ezingo dute beren etxeetara bueltatu; bai, ordea, Intxausti kaleko 1 eta 3 atarikoek. Etxetik aterarazi dituzten gainontzekoei egunean zehar zehaztuko diete zein den egoera, suhiltzaileak etxez etxe joango baitira, kalteak zenbatekoak diren egiaztatzeko. Lana errazte aldera, ebakuatu dituztenen errolda egiten ari da udala.\nKaltetutako bizilagunek informazio eske Ber@z bulegora jo dezaketela jakinarazi du udalak. Halaber, zehaztu duenez, etxetik kanpo diren guztiak ostatuetan eta hoteletan kokatzeko lanetan dabil Bermeoko Udala. Horrez gain, egunean zehaz elikagaiak eta behar duten guztia emango dietela azaldu du; gainera, herriko enpresen laguntza izango du udalak horretarako. Dagoeneko ari da elikagaiak banatzen zentro sozialean.\nIntxausti kaleko bizilagun batek azaldu duenez, 03:30ean esnatu du auzotar batek, ate joka, sutea sortu zela esanez. Tentsio biziko uneak izan direla esan du. Dena den, herritarrek eta udalak emandako laguntza eskertu du. Kaltetutako beste bizilagun bat, alabaina, egoeraz kexu agertu da, “kalean egoteaz nekatuta” daudela esanez. 04:00etatik kalean daudela zehaztu du.\nIntxausti kaleko bitxitegi baten jabeak azaldu duenez, ez diote uzten erakusleihoan dauzkan bitxien bila joaten, eta kexu agertu da.\nHerritarren artean kezka da nagusi, eta asko dira sutearen ondorioak bertatik bertara ikusi nahi izan dituztenak.\nSutearen tamaina dela eta, Gernika-Lumoko suhiltzaileez gain, Durangoko eta Bilboko suhiltzaileek esku hartu behar izan dute. Herri Babesa, Udaltzaingoa eta Ertzaintza ari da haiekin batera alde zaharrean beharrean. Sutea kontrolpean dute dagoeneko, baina guztia itzali barik. Hori dela eta, segurtasun perimetroa zabaldu behar izan dute.


Ba da beste modu bat | Laboral Kutxa Blog - Page 81 of 90 - Ba da beste modu bat | Laboral Kutxa Blog\nCLNet berria, erosoagoa eta errazagoa\nArgitaratua 28 otsaila, 2011\nCLNet, Euskadiko Kutxaren banka elektronikoa, linean dago jada, irudi berria duela. Banka elektroniko erraz, eroso eta elkarreragileagoa da. Diseinu erakargarri eta modernoagoa du, web publikoarekin bat datorrena. Hitz gutxitan: etorkizuneko CLNetera hurbiltzeko beste urrats bat eman dugu. CLNet berria\nArgitaratua 25 otsaila, 2011\nMetapostan, zure Interneteko gutunontzi eta kutxa gotorrean, alta eman dezakezu jada\nArgitaratua 22 otsaila, 2011\nInterneten gutunontzi eta kutxa gotor elektronikoa abian jarri ditu Metapostak. Horren bidez, era guztietako dokumentuak jaso eta gorde ahalko dituzu. Zerbitzu hori doakoa, segurua eta etengabea da eta, gainera, legezko balioa du. Zerbitzu horri esker, zure etxeko gutunontzira egunero iristen den paperezko dokumentazio gehiena ahaztu ahalko duzu. Izan ere, dokumentazio hori euskarri digital batean jaso eta gordeko duzu. Euskarri hori erabat seguru eta konfidentziala da.\nAraba, hirukorik onena Errege Kopan\nArgitaratua 10 otsaila, 2011\nOtsailaren 10etik 13ra, ostegunetik igandera, Arabak bere karparen ateak irekiko ditu, Madrileko Kirol Jauregiaren (Avda. Felipe II) inguruko eremu ludikoan. Caja Laboral taldeari 2011ko Errege Kopako partidetan beren babesa ematera joango diren Arabako 2.000 zale baino gehiagoren topagune izan nahi du karpa horrek, baita gure lurraldeko baliabide turistikorik eta eno-gastronomikorik onenak beste talde batzuetako zaleen eta publiko orokorraren artean ezagutzera emateko erakusleihorik onena ere.\nCaja Laboral Baskoniak gure erronkari heldu eta egun batez orkestra lanak egin ditu\nArgitaratua 3 otsaila, 2011\nEuskadiko Kutxak erronka dibertigarria jo die ACB ligako egungo txapeldunei. Hala, Caja Laboral Baskoniako jokalariak eta Dusko Ivanovic entrenatzailea orkestra profesional baten azalean sartu dira Lenkaren “The Show” abesti ezaguna jotzeko.\nEuskadiko Kutxarekin iPod Shuffle edo iPad bat irabaz dezakezu Facebooken\nArgitaratua 15 abendua, 2010\niPod Shuffle edo iPad bat irabazi nahi? Bada, adi Facebookeko Euskadiko Kutxaren orriari, gure bezeroentzako joko berri bat baitugu martxan abenduaren 15etik 27ra.\nEzagutu... etxebizitza kontuak\nArgitaratua 13 abendua, 2010\nEtxebizitza erostea erabakitzen duten gehienek hipoteka-mailegua ordaintzeko zeregin nekezari egin behar izaten diote aurre. Gainera, beste hainbat gastu ere (notariotza, tasak, zerga...) sortzen dira, eta normalean ez dira finantzatzen. Horregatik, etxebizitza erosi baino lehen ezinbestekoa da zerbait aurreztuta izatea, eta aurrea hartzeko eta aurrezten joateko modu on bat etxebizitza-kontua da.\nAzaroko iPaden irabazleak\nArgitaratua 9 abendua, 2010\nAbenduaren 3an bi iPad zozkatu genituen azaroan Caja Laboral Net zerbitzuan sartu diren bezeroen artean. Hona hemen saridunak:


Ezpalak 2013. Eibarko emanaldiaren kronika — dantzan.eus\nHemen zaude: Hasiera › Komunitatea › Ezpalak jaialdia › Ezpalak 2013. Eibarko emanaldiaren kronika\nUrkizuko plazan elkartu ginen denok ere, dantzari eta musikari. Batzuen azkenengo atontze beharren eta besteen entsegu inprobisatuen artean, 12:00etan kalejiran ustezko errekako uretan gora egin eta, 12:30 pasatxo, Untzaga plazara iritsi ginen. Plaza, jendez lepo, zain; aurkezpen berba laburrak eta etxeko Kezkako lagunek plaza hartzearekin ekin zitzaion erakustaldiari. Arrateko makil-dantzaren moldaketa, Orbaizetako eskudantza eta azkenik J.M.Guilcher-en " La tradition de danse en Béarn et Pays Basque français" horretatik berregindako fricaseéak eragindako irri eta barreek borobildu zuten saioa.\nLanen erdiak eginda, Zuberoatik Aretxabaletara jo genuen. Loramendi taldekoek 1975garren urtean berreskuratutako txinodantza eman ziguten. Urteko kintoek dantzatua, 1988az geroztik neskak ere aritzen dira "kamixa" zuria eta kapela buruan dutela dantzan.\nOkzitanieraz fricaseé hitzak haserrealdia esan nahi omen, eta Toulouse inguruetatik etorritako L'Unioneko Le Quadrille Occitan taldeak bikote dantza alaiak dantzatu zizkigun beste behin ere haien arteko liskarrak antzeztuz eta zenbait tartetan akrobaziaz beteriko mugimendu ikusgarriak erakutsiz.


1. Emakumeen eta gizonen berdintasunerako Euskal Autonomia Erkidegoko V. plana, 2010-2013. - Eusko Jaurlaritza - Euskadi.eus\nBerdintasunerako V. planak berariazko bi helburu hauek ditu: berdintasunerako politiken gobernua hobetzea, eta politika publikoetan genero-ikuspegia sustatzea eta hobetzea.\nGobernantza arloak eragina izan nahi du berdintasunerako politika espezifikoen garapenean. Politika horiek hiru ardatzetan oinarritzen dira V. planean, aldaketak eragiteko duten gaitasunaren edo gizarteak daukan beharraren arabera: emakumeen jabekuntza, ardurak partekatzen dituen gizarte-antolamendua, eta emakumeen aurkako indarkeria.\nEmakumeen jabekuntzari dagokion ardatzak honako helburu hauek dauzka: genero-balioak, -rolak eta -estereotipoak aldatzea; emakumeak beren buruaren jabe izatea; emakumeek eskubideak, baliabideak eta abar eskura izatea, kontrolatzea eta baliatzea; baita soziopolitikan parte hartzea eta erabakiak hartzeko aukera izatea ere.\nArdurak partekatzen dituen gizarte-antolamenduko ardatzak honako helburu hauek ditu: zaintzako etika sustatzea; etxeko eta zaintzako ardurak eta lanak emakumeen eta gizonen artean partekatzea; lan-merkatuan ardurak partekatzeko neurriak sustatzea; eta zerbitzu soziokomunitarioak, herritarrentzako zerbitzu orokorrak, hirigintzako antolamendua eta abar egokitzea.\nEmakumeen aurkako indarkeriaren ardatzak honako helburu hauek ditu: gatazken aurrean indarkeriarik gabeko jarrerak eta konponbideak sustatzea; indarkeriazko jarrerak prebenitzea; eta egoeren hautematea, informazioa, babesa eta indarkeriaren biktima izan diren emakumeentzako arreta osoa hobetzea.\nEAEko emakumeentzako ekintza positiborako plana, 1991-1994.\nEAEko emakumeentzako ekintza positiborako II. plana, 1995-1999.\nEAEko emakumeentzako ekintza positiborako III. plana. Genero-ikuspegia politika publikoetan 1999-2004.\nEmakumeen eta gizonen berdintasunerako EAEko IV. plana, 2006-2009.\nHauteskunde-programan konpromiso bat zegoen, emakumeen eta gizonen arteko benetako berdintasuna lortzeko plan estrategikoa egiteko; eta konpromiso horrek honako printzipio hauek izango ditu gidari: emakumeak oso-osoko herritar izatea, emakumeek erakundeetako zuzendaritzan parte hartzea, zeharkakotasuna printzipio gidaritzat hartzea, eta zientziaren eta teknologiaren alorrean berritzea.\nLehendakaritza eta Emakunde. Emakunde erakunde autonomiaduna da, Lehendakaritzari atxikia, eta EAEko berdintasun-politiken sustapenaz, aholkularitzaz, plangintzaz eta ebaluazioaz arduratzen da. Emakunderen helburu nagusia da emakumeen eta gizonen arteko benetako berdintasuna eskuratzea, politikaren, ekonomiaren, kulturaren eta gizartearen esparru guztietan.\nV. planean Jaurlaritzako sail guztiak sartuta daude, eta sail horietako langileek aktiboki parte hartu dute V. planaren zirriborroa definitzeko prozesuan. Izan ere, Jaurlaritzaren plana da, eta botere publiko guztiei berdintasun-politikei buruzko orientabidea ematea du helburu.\nHerrizaingo Sailak aipamen berezia merezi du, sail horren ardura baitira genero-indarkeriaren biktimei zuzendutako jardunak. Jardun horietarako Genero-indarkeriaren Biktimei Laguntzeko Zuzendaritza sortu da, beren beregi.\nHerritarren partaidetza oso bizia izan da, eta emakume-elkarteei dagokienez, konpromisoz betea. V. planaren aldez aurreko egitura eta ekarpenak eskuratzeko metodologia aurkezteaz gain, web-orri bat jarri zuten martxan ekarpenak egiteko, bai dokumentu bidez, bai telefono bidez.\nOndoren, kontsulta-prozesua ireki zen, eta prozesu horren bidez 400 ekarpen baino gehiago bildu ziren. Ekarpen horietatik planean sartu direnei eta ez direnei buruzko azalpen-txostena egin da, eta elkarteei helaraziko zaie.\n2010eko otsailean kontsulta publikoa egiteko prozesua ireki zen, herritar guztien ekarpenak jasotzeko.\nEmakumeen eta gizonen berdintasunerako otsailaren 18ko 4/2005 Legeak 15. artikuluan jasotzen du Eusko Jaurlaritzak plan orokor bat onartuko duela legegintzaldi bakoitzean. Plan horren bidez, modu koordinatuan eta globalean jasoko dira EAEko botere publikoen jarduna zuzenduko duten esku-hartzeko ildoak eta zuzentarauak, emakumeen eta gizonen arteko berdintasunari dago\nGeneroko mainstreamingerako funtsezko neurri bat da administrazioan mainstreaminga bideratuko duten egiturak sortzea. Horretarako, 4/2005 Legeko II. tituluak eta garapen-arauek administrazioko egitura batzuk arautzen dituzte, berdintasun-politikak sustatzeko eta koordinatzeko.\nEmakumeen eta gizonen berdintasunerako V. plana ezartzeko aurrekontua jasoko da honako aurrekontu hauetan:\nEmakundeko ohiko aurrekontua; izan ere, erakunde horrek arduratu behar du berdintasunerako V. plana sustatzeaz, koordinatzeaz eta ebaluatzeaz.\nSailetako ohiko aurrekontua, sailek beteko baitute berdintasunerako V. plana. Beste aurrekontu mota bat egongo da sailentzako aurrekontuaren barruan, sortzen diren ekimen berrietarako.\nBerdintasunerako V. planak zuzentarauak eta ildo orokorrak bilduko ditu, Jaurlaritzako sailek garatu behar dituzten berdintasun-programak egiteko. Hortaz, sail guztiak inplikatuta daude, baita sailek emakumeen eta gizonen arteko berdintasunerako dituzten jarduerak ere. Horretarako koordinazioa behar da, eta honako mekanismo hauen bidez egingo da:\nEmakumeen eta gizonen berdintasunerako sail arteko batzordea; batzorde horrek Sail arteko talde teknikoaren (STT) laguntza eta aholkularitza jasoko ditu.\nBerdintasun Unitateak. Unitate horien ardura izango da saileko zuzendaritzekiko eta arloekiko lankidetza sustatzea eta koordinatzea, eta, hala badagokio, erakunde autonomoekikoa, erakunde publikoekikoa, eta sailari atxikitako organoekikoa ere bai.\nPlana orokorra izateak eta botere publikoentzat zuzentarauak ezartzea helburutzat hartzeak dakarte foru-erakundeek eta toki-erakundeek elkarlanean aritzea eta parte hartzea. Erakunde horiek Emakundeko Zuzendaritzako Kontseiluan ordezkariak dituzte (2010eko urtarrilaren 11n osatu zen IX. legegintzaldirako kontseilua), baita Sail arteko batzordean ere (2010eko urtarrilaren 14an sortu zen IX. legegintzaldikoa).\n1. fasea. Oinarrizko lerro estrategiko eta ekonomikoak prestatzea 2010/02/01 2010/04/30 Amaituta\n2. fasea. Lerro estrategiko eta ekonomikoei buruzko txostenak egitea 2010/04/30 2010/05/14 Amaituta\n3. fasea. Plana prestatzea 2010/05/14 2010/05/23 Amaituta\n4. fasea. Planei buruzko txostenak egitea 2010/05/23 2010/06/23 Amaituta\n5. fasea. Gobernu Kontseiluak plana onartzea 2010/06/29 2010/06/29 Amaituta\nBerdintasunerako V. planak kudeaketa-eredu bat dauka, eta ereduan jasotzen dira ebaluatzeko eta kudeatzeko mekanismoak (koordinazio eta parte-hartze gisa ulertuta). Era berean, planaren ezarpena, jarraipena eta ebaluazioa neurtzeko adierazleak ditu.\nEmakundek informazioa bilduko du, sailek –baita aldundiek eta udalek ere– plana betetzeko egin dituzten jardunak ebaluatzeko, eta planari zer neurritan egokitu diren neurtzeko. Halaber, hartutako neurrien eraginaren ebaluazioa egitea aurreikusi da.\nV. planaren ezarpenaren urteroko jarraipen-txostenak egitea aurreikusi da, baita Eusko Jaurlaritzaren berdintasun-planen eta -neurrien barne-koherentziaren ebaluazioa ere.\nLehenengo jarraipen-txostenaz gain, aurreikusi da 2011ko irailean Eusko Jaurlaritzaren berdintasun-planen eta -neurrien barne-koherentziaren ebaluazioari dagokion txostena egitea.\nDokumentu: Tarteko Ebaluazioa\nEbaluazio data: 2013/09/30\nEbaluazio data: 2014/09/30\nLegegintzaldiko txosten globala planaren gauzatzeari buruz.


AEBetako armada nahastu egin zen hamar herritar hil zituen drone erasoan, ondorioztatu dutenez | Mundua | Berria\nAEBetako armada nahastu egin zen hamar herritar hil zituen drone erasoan, ondorioztatu dutenez\n'The New York Times' egunkariak gaur plazaraturiko ikerketa baten arabera, militar estatubatuarrek helburutzat zuten gizona ez zen Estatu Islamikoko kidea, eta ustez zeramatzan «leherkaria» bere familiarentzako ura besterik ez zen.\nAhmadi, erasoan hildako familiako beste hainbat kiderekin. BERRIA Tamaina handiagoan ikusi\nAbuztuaren 29an, drone batetik misil bat jaurti zuen Ameriketako Estatu Batuetako Armadak Zemari Ahmadiren autoaren aurka, Kabulgo auzo batean. Leherketak 43 urteko Ahmadi eta haren familiako beste bederatzi kide hil zituen, zazpi haur tartean. Pentagonoak esan zuen orduan jomuga Estatu Islamikoko kide bat zela, eta Ahmadik autoan lehegaiak garraiatzen ari zela misilez eraso egitea erabaki zutenean. The New York Times egunkariak gertaturikoa ikertu du, eta Ahmadiren egun horretako ibilbidearen irudiak argitaratu ditu gaur. Ondorioztatu duenez, Ahmadik bere ohiko lana besterik ez zuen egin, gobernuz kanpoko erakunde bateko langile gisa, eta militarrek leherkaritzat harturikoa, haren familiarentzako ura zen.\nHiru egun lehenago, abuztuaren 26an, ustez Estatu Islamikoak eraso handia egin zuen Kabulgo aireportuan. Bonbaz eta tiroz, gutxienez 170 afganistandar eta hamairu militar estatubatuar hil zituzten. Talibanek boterea hartu ostean herrialdetik ihes egin asmoz aireportuaren inguruan bilduriko jendetzaren aurka jo zuten, eta aireportua kontrolatzen ari ziren tropen aurka. AEBetako Gobernuak erantzun gisa aurkeztu zuen hiru egun geroago misilez eginiko erasoa, eta Estatu Islamikoko kide garrantzitsu bat hil zutela esan zuten, beste eraso bat prestatzen ari zen unean.\nHaatik, Ahmadiren bulegoko segurtasun kameren irudiak lortu ditu The New York Times-ek. Kaliforniako (AEB) gobernuz kanpoko erakunde batentzat egiten zuen lan ingeniariak Kabulen, besteak beste errefuxiatuei jana banatzen. Egunkariaren arabera, irudiok eta Ahmadiren egun horretako ibilbidearen azterketak argi erakusten du gizonak ez zuela inongo lanik egin Estatu Islamikoarentzat, drona gidatzen zuten militarrek huts egin zutela, eta Estatu Islamikoarekin zerikusirik ez zuen familia arrunt bateko hamar kide hil zituztela\n«Prozedura zuzen jarraitu zen, eta eraso egokia izan zen», adierazi zuen Pentagonoak eginikoaz lehenengo zalantzak agertzen hasi zirenean, hildako gehienak haurrak zirela ikusita. Militarrek argudiatu zutenez, Ahmadiren autoan zamaturiko leherkariak eragin zuen zibilak hil zituen bigarren eztanda. Egunkariak hainbat adituri erakutsi dizkie biktimen etxeko patioaren irudiak, eta ondorioztatu dute ez zela «bigarren eztandarik» gertatu, eta misilak hil zituela guztiak.\nIrudietan ikusten da, gainera, Ahmadik bidoiak urez bete zituela, eta autoan zamatu. Haren ingurukoek adierazi dute auzoan ur mozketak zeudela, eta Ahmadik sari eramaten zuela ura etxera bulegotik.\nBiktimen senideek zabaldu dutenez, Ahmadik berak eta AEBetako Armadarentzat lan egin zuen familiako beste kide batek, Ameriketako Estatu Batuetan errefuxiatu gisa bizitzeko baimena eskatuta zuten, talibanen beldur zirelako.


Uncategorised | iñaki larrañaga. blogger. | 2 orrialdea\nKategoriaren artxiboa: Uncategorised\nForu eta Udal bozekin areagotu zait lana. Beti izan naiz hauteskunde gauen zalea, txoratzeraino, eta orain nolabait ere ofizio egin dut. ZuZeun idatzi nuen Zergatik irabaziko ditu Javier Marotok 2015eko hauteskundeak? artikuluarekin bete-betean asmatu dut. Beste hainbeste Arabako Alean idatzi nuen zutabean, Marotorek galtzea sorpresa litzatekela esanez. Iturri onak aukeratu ditudan seinale.\nGerora hasi naiz okertzen, nahia errealitatearekin nahasten eta udaleko aldaketa hurbilago ikusten. Gora Gasteiz-en arrakastaren eskutik, Marotok urrunegi jo zuela uste izanda, moderatu asko beldurtuko zituelakoan. Ez da halakorik izan. Eta jira eta bira, bozen inguruan segi dut idazten, tartean, lehenbizikoz, Argia aldizkarian. Poztekoa Xabier Letonak nigan pentsatu izana, eta emaitza ikusita asebeteta gelditu naiz. Gainera, aldizkarirako hartu nuen lana Azpimarra-rako ere baliatu dut. Autosinergiak.\nKategoria Uncategorised, etiketak argia, hauteskundeak, m24, 2015-05-26 egilea Admin.\n2015ak Arabako euskarazko prentsa idatzian jauzia ekarri du. Berrria taldearen Hitza-ren tokia hartu du Alea-k (Berriaz gain, Goiena eta GEU elkartearen lana). Astekariak edukiz zein diseinuz aldea ateratzen dio Hitza-ri, baliabideetan ere gora egin baitu. Anakoz Amenabar eta Itsaso Estarrona kazetariak edukia sortzeko lanetan ari dira, kolaboratzaile sare inoiz baino zabalagoarekin. Onura dexentea bistakoa, lan baldintzen kaltetan. Borondatezko lan ez ordainduri atxikitzen zaio Alea -Hitza-rekin baino gehiago- euskara militantziaren joko arauetan mantenduz. Homologazioa ez da esparru guztietara heldu.\nKontua da pozez hartu dudala hilean behin-edo iritzi artikulua idazteko enkargua. ZuZeu txipa aldatu behar izan dut: karaktere mugatuak, testuaren diktadura eta Araba helmuga. Honezkero pare bat artikulu argitaratu ditut, bata lehenbiziko alean gainera. Hemen erantsi ditut bien irudiak, jakin baitakit paperen patua zein den.\nKategoria Uncategorised 2015-02-23 egilea Admin.\nOrdu batzuk pasa dira internet ezagutu nuenetik, Hello, World nioen. Goizargiak bistarazi dizkit sareetako itsasoan dauden altxorrak. Ondo idatzitakoak nola aitortzen diren. Nola beste inon baino emankorragoa den lur hau. Nola bakoitzaren edo taldearen ahalegina den kazetaritza erakargarria egiteko gakoa. Ate asko zabaltzeko giltza. Hau badabil.\nGosari primerakoa, zinez. Baina, goizargiak itzalak ere agertarazi ditu: berehalakotasunaren sukarra, kliken menpekotasuna, hutsegiteen orban ezabagaitza.\nZerbait ikasi dut. Orain, etapa berria hasteko aukera daukat, edo behintzat errepide ezberdin bat lasterketa berean. Horretarako larra.eus hau. Aukera ona delako, aspalditik espero genuen tresna. Domeinu propioa, logela bat. Etxea ZuZeu, jolastokia Twitter. Larra.eus, edukiontzi ordenatu bat hasieran, auskalo zer geroago. Eguna luze dator, negua bada ere. Eguerdion, mundua!\nKategoria Uncategorised 2014-12-11 egilea Admin.


Baga Biga: Larry Page Google konpainiako buruzagia izango da apiriletik aurrera\nLarry Page Google konpainiako buruzagia izango da apiriletik aurrera\nGoogleko sortzaileak Eric Schmidt kontseilari delegatu gisa ordezkatuko du. Schmidtek kargua utziko du hamar urte lan horretan eman ostean eta presidente exekutibo izatera pasako da.Larry Page Googleko sortzaileak Eric Schmidt kontseilari delegatu gisa ordezkatuko du apirilaren 4tik aurrera. Schmidtek kargua utziko du hamar urte lan horretan eman ostean eta presidente exekutibo izatera pasako da, konpainiak berak jakitera eman duenez.\nSchmidten arabera, helburua enpresaren kudeaketa sinplifikatzea da. "Google hazi egin denez, negozioa kudeatzea zailagoa bihurtu da", azaldu du Schmidtek komunikatu baten bidez.\n"Zenbait aldaketa egiteko une egokia dela erabaki dugu", adierazi du komunikatuan. Zuzendari bakoitzaren rolak definitzearen aldeko apustua egin dute eta "erantzukizun argiagoak sortuko" dituzte.\nBestalde, Schmidtek "azken hamarkadan" egindako lana eskertu du Pagek, izan ere, "emaitzek berez hitz egiten dute". Pagen esanetan, "Eric buruzagi handia da". "Asko ikasi dut berarekin. Bere aholkuak eta esfortzuak baliagarriak izango dira erantzukizun berri honi aurre egiteko", erantsi du.\nPublicado por Iker Barrena en 0:38


Detxepare, Leizarraga eta Axularren hutsunea — Eibar.ORG | Eibarko peoria\nHemen zaude: Hasiera / Blogak / Amatiño / Detxepare, Leizarraga eta Axularren hutsunea\nDetxepare, Leizarraga eta Axularren hutsunea\nAmatiño 2009/08/29 19:44\nEtorkizuna eta prospektiba tarteko, gaur egungo gizarte zientzietan --inguruko hizkuntza nagusietan bederen-- behin eta berriz errepikatzen den ideia “certeza/certidumbre/certitude/certainty” delako hitz-andanari datxekona da. Euskaraz, “ziurtasuna/segurtasuna” bikoteaz aipatu ohi duguna, alegia. Baina, ideia berbera ote? Ez al da motz samar geratzen?\nAdjetibotan, gaztelaniaz oso arrunta da cierto hitza; ez horren ohikoa frantsesez, certain, eta ezer gutxi erabilia, berriz, ingelesez. Gaztelaniaz horren arrunta den cierto adjetiboaren parekoak sûr/sure/ziur zein vrai/true/egia sailak dira erabilienak, nahiz eta, iparraldeko euskaraz behintzat, gertu hitza izan baden.\nAdberbiotan ere, ciertamente/certainement//certainty sailak ez du, hegoaldeko euskaraz behintzat, parekorik baina bai, ordea iparraldekoan: gertuz eta gertuki.\nLuis Mitxelenak dioen bezala (Fonética Histórica Vasca. Donostia, 1961), “Aparte de la forma adverbial gert(h)uz ‘ciertamente’ en Dechepare, gerthu significa exactamente ‘cierto, seguro’ en Leiçarraga: gauza segurua eta guerthua ‘es cosa cierta y segura”.\nIzan ere, gerthuz (guerthus) Patxi Altunak bildu zuen Etxepareren Hiztegian (Bilbao, 1979) eta baita Aita Villasantek ere, Axularrenean (Oñati, 1973): Segurki eta gerthuki .\nGeroztik gertu, gertuz eta gertuki moldeak Azkue (Bilbao, 1905), Lhande (Paris, 1926), Mujika (Bilbao, 1965), Elhuyar (Usurbil, 1993) eta Labayruren (Bilbao, 2003) hiztegietan agertzen dira segurtasun-zentzu honetan eta, oro har, beste zenbait eskola-hiztegitan eta sinonimo-liburutan ere. Kontua da, ordea, nik ez dudala --ziurraren pareko-- sekula berbetan entzun eta, dakidanez, ezta irakurri ere.\nKoldo Mitxelenak (Donostia, 1961) dioenez jatorria latinezko certus omen da. Joan Corominasek (Madrid, 1980), berriz, certum dio. Edozein modutan latinetik zuzen-zuzenean eta, nonbait, iparraldean arrakasta gehiago izan du hegoaldean baino, Detxepare, Leizarraga eta Axularren eskutik.\nGaur egun euskaldunik gehienen artean gertu hitzak prest eta hurbil esan nahi du eta gertatu aditzak, berriz, jazo, Azkue-Corominas bikoteak gaztelania zaharrean sumatzen duten acertarse ideiaren ildotik.\nDena den, hasierara itzuliz, prospektibak erabili izaten duen certidumbre/certitude/certainty sortak gertuera edo gertutasuna beharko luke euskaraz. Baina, “beharko lukeenaz” ezer gutxi egingo dugu. Honez gero ez gara gure klasiko zaharrei hutsunerik leporatzen hasiko. Dagoentxoaz konpondu behar.\nGertakizunen gertuera eta gertaera


Izarraitzekoak gustura Getaria-Zarautz Itsas zeharkaldian | Izarraitz Igeri Elkartea\n← Iñaki Aramendirentzat, Izarraitz Igeri Elkarteko zozketaren saria\nUdako Espainiako Infantilen Txapelketarekin, Uxuek eta Maierrek bukatu dute denboraldia →\nIzarraitzekoak gustura Getaria-Zarautz Itsas zeharkaldian\nPosted on Astelehena, 2019 uztaila 22\tby izarraitzie\nZapatuan eta igandean, Izarraitz Igeri Elkarteko ia 50 igerilarik parte hartu zuten 49. Getaria-Zarautz Itsas Zeharkaldian.\nAurtengoan, zapatu arratsaldean zeharkaldi luze batekin eman zioten hasera asteburuko igerialdiei. 5.200 metrotako proba egin zuten arratsaldeko seiretan hasita eta gure taldeko igerilariak ondo moldatu ziren. Emaitzarik esanguratsuenak honako hauek izan zire:\nHaritz Elortzak 1:12:12 denborarekin 52. postua.\nAsier Zulaikak 1:12:18 denborarekin 53. postua.\nRafa Zubeldiak 1:12:40 denborarekin 55. postua.\nJosu Arzamendik 1:19:41 denborarekin 113. postua\nJone Goenagak 1:21:01 denborarekin 133. postua\nZ-G-Z 2019 SAILKAPENAK\nIgandean, aurrenik, infantil mailako neska mutilak irten ziren Zarautzeko hondartzatik 800 metroko luzera zuen igerialdia egiteko. Gure taldeko onena Elene Sudupe izan zen 4. postua lortuz.\nINFANTILEN ZEHARKALDIA 2019 ZARAUTZ\nOndoren, 11:30etan hasi zen helduen zeharkaldia Getariako portuan. 3.100 igerilariak zortzi taldetan atera ziren, aurrez eginiko denboraren arabera. Izarraitzeko 35 bat igerilarik hartu zuten parte, eta ia guztiak oso gustura gelditu ziren lortutako denborekin, nahiz eta itsasoa nahiko nahastuta aurkitu zuten igeriketarako.\nIzarraitzeko igerilarien artean, emaitza esanguratsuenak honako hauek izan ziren: gizonezkoetan Pablo Etxeberriak 7. postua eta 7. senior mailan eta emakumezkoetan, Leire Ceciagak 199. postua eta 4. master mailan.\nHona hemen Izarraitzeko eta Azpeitiko igerilarien postuak eta denborak:\nIZARRAITZKOEN ETA AZPEITIARREN SAILKAPENAK GZ\nG-Z 2019 SAILKAPENAK\nZorionak guztiei eta segi horrelaxe!\nPost hau Itsas Zeharkaldiak atalean publikatu zen. Gogokoetara gehitzeko lotura iraunkorra.


Euskal Herria Mugaz Gaindi jardunaldiak, Arrasaten - Arrasate - Goiena.eus\nEuskal Herria Mugaz Gaindi jardunaldiak, Arrasaten\nUbane Madera 2009-10-13 14:32\nOraingo astean aurkeztu, eta urriaren 20an hasiko dute Euskal Herria Mugaz Gaindi nazioarteko mintegia Arrasaten. Dagoeneko, baina, aurreratzeko moduan gaude hiru egunetako jardunaldiak antolatu dituztela, Kulturaten egingo dituztenak, goiz eta arratsaldez.\n“Normalean lantzen dira azken urtean emigrazioaren inguruan egindako ikerketa berriak hain justu horiek aurkezteko aukera eskaintzea da helburuetako batzuk”, adierazi du Jon Ander Ramosek, mintegiaren koordinatzaileak.\nArrasaterako prestatu duten egitarauaren nondik norako nagusiak ere aurreratu ditu. Adibidez, urriaren 20an, martitzenean, mintegia inauguratu eta historiako kontuak landuko dituzte eta proiektu batzuk aurkeztuko dituzte. Eguaztenari dagokionez, artearen historia landuko dute, goizean. Eta arratsaldean zinema eta emigrazioa uztartuko dituzte.\nEta eguenean, Euskal abizenak munduan jardunaldia landuko dute: "Azken urteotan diasporan halako kezka sortu da norberaren abizenaren jatorria nondik datorren… hori jakinda, Euskaltzaindiara jo genuen eta horren inguruko mahai-ingurua egongo da", azaldu du Jon Ander Ramosek.\nEuskal Herriko Unibertsitateak bideratu zuen ekimena, 2004an. Eta mintegi hori aurten etxeko atarian dugun arren, azpimarragarria da lehenago Kalifornian (2008), Baionan (2007), Montevideon (Uruguai, 2006) eta Gasteizen (2004-2005) egin izan dutela.


Hondakinen Karakterizazioa (metodologia diseinua, kanpaina eta emaitzen analisia)\nHasiera Hondakinen Karakterizazioa (metodologia diseinua, kanpaina eta emaitzen analisia)\nBezeroa Gipuzkoako Foru Aldundia\nGipuzkoako Foru Aldundiak, Gipuzkoako etxe hondakinen bestelako frakzioaren karakterizazio metodologia, kanpaina eta emaitzen analisiaren proiektua esleitu zion Altair-i.\nProiektu honen lehen atalaren helburu nagusia, zuzenean zabortegietara doazen etxe hondakinen bestelako frakzioaren konposizioa ezagutzea izan da. Gipuzkoan sorturiko hondakinen zati handi bat izanik, beharrezkoa da hondakin hauen konposizioa ezagutzea, ondorengo birziklatze helburu, sentsibilitate kanpaina edota hondakinen tratamendu instalazioen dimentsio lanak aurrera eramateko.\nEuropan zehar erabiliko eta garaturiko metodologietan oinarriturik, 2012ko bestelako frakzioaren kanpaina urte horretako azken hiruhilabetekoan gauzatu zen, Gipuzkoan gaur egun aurkitzen diren hiru bilketa sistemetara egokituz: 4 edukiontzidun bilketa sistema, 5 edukiontzidun bilketa sistema eta Atez Ateko bilketa sistema.\nKarakterizazio emaitzek, gaur egungo bestelako frakzioaren konposizioa nolakoa den erakusteaz gain, bilketa sistemen arteko alderaketa eta hondakinen kudeaketako beste zenbait ondorio argitara azaldu dituzte.\nKutxa Ekogunea Parkean bizikleta-oinezkoentzako bidea\nUraldeko (Aduna) UZA lohien Konpostatze Planta\nMatxaineko erreteneko ur bilketa – Bera –\nUr horniketarako sarearen sektorizazioa eta kontrola\nIsurien tratamendu eta kontrola – Donostia –\nTreatment and control of affluents – San Sebastián –\nGarbigunea – Hernani –\nUr horniketa – Errezil –\nZumaia Arroa Bidegorria – Zumaia –\nPasaiako badiako uraren kalitate hobekuntzen inguruko azterketa\nEpele, Biohondakinen Konpostatze Planta eta Hiri Hondakinen Transferentzia Estazioa\nKonpostatze Plantako Ur-Hornidura Depositoak


7 SLIM La Coruña erosi batetik €39\n7 Slim La Coruña\n7 Slim - modurik azkarrena pisua galtzen erosi La Coruña (Espainia)\nOrdena nahi dutenek erosi tanta bat 7 Slim La Coruña web-orri ofiziala, honako hau egin:\nLaster Kudeatzailea izango deitzen Duzu telefonoz ordena antolatu entrega eta aholkularitza aplikazioa eta berretsi zure eskaera\nOrain erosi ahal izango Duzu tanta bat 7 Slim arabera dauden 50% off deskontua €39 batera -50% deskontua. Azkar ibili dira, berriz, stock.\nNon erosi La Coruña 7 Slim\nBete eskaera orria erosi merke tanta 7 Slim La Coruña (Espainia) prezio onenean. Barruan 15 minutu izango Duzu deitu Kudeatzaile ordena berretsi zuen, deitu ahal izango Duzu laster. Ordaindu partzelaren daiteke lortu ondoren, bere gora postetxean edo mezularitza egiten da bakarrik jaso ondoren, partzelaren zure helbide-La Coruña.\nNahi baduzu eskuragarri ez dagoenean 7 Slim prezio bat €39 La Coruña batera deskontua, da - idatzi Zure izena eta telefono zenbakia. Izango duzu, deitu gure Kudeatzailea barruan hurrengo denbora behar Duzu, eta antolatu entrega. Eskuratu ahal izango duzu, entrega batetik courier edo jasotzea post office (La Coruña) Espainian, ordaintzeko ondasunak jaso gainean. Zehatza kostua entrega zure helbidea aldatu egin daiteke beste irteera hiri. Egiaztatu prezioa aholkulari baten ondoren ordenatzen web-orri ofiziala.\nOrdena La Coruña 7 Slim


Osakidetzak atzo detektatutako positibo guztien %9,43 Aiaraldekoak dira, 5 kasu guztira - Aiaraldea - Aiaraldea.eus\nOsakidetzak atzo detektatutako positibo guztien %9,43 Aiaraldekoak dira, 5 kasu guztira\nAitor Aspuru Saez 2020-04-20 13:00\nTestak egiten jarraitzen du Osakidetzak. / Aiaraldea.eus\nAtzo 3 kasu berri diagnostikatu zituzten Laudion eta beste 2 Amurrion. Hala ere, larunbateko kopurua erdira murriztu da.\nIgandean koronabirusaren 5 positibo berri erregistratu zituen Osakidetzak Aiaraldean. Zehazki, 3 Laudion izan ziren eta udalerri hori 92 kasura heldu da. Amurriok 2 gehitu zituen bere kopurura eta jadanik 68 dira gaixoak bertan.\nOrain arteko kutsatuen baturak 240 positibo utzi ditu eskualdean. Aipatutakoak ez ezik, 25 identifikatu dituzte Urduñan, 23 Aiaran, 17 Orozkon, 9 Artziniegan eta 6 Okondon. Guztira, 240.\nAtzoko datuak apirilaren 2tik aurrera jazo diren ohiko kopuruen mugetan geratu dira. Izan ere, apirilaren 2an 20 kasu berri detektatu zituen EAEko osasun sistema publikoak. Geroztik, apirilaren 4an 6 positibo egon ziren, apirilaren 7an 8 eta larunbatean 10. Larunbatean topatutako erdiak Urduñako nagusien egoitzakoak izan ziren. Gainerako 14 egunetan egunero ez dira 5 herritar baino gehiago kutsatu, eta 4 egunetan gaixo berri bakarra egon da.\nBeraz, pandemiaren unerik okerrenetatik -martxoko azken eguneak- urrun daude azkenengo estatistikak. Azken astean 25 lagun besterik ez dira gaixotu, Osakidetzaren arabera. Hau da, %10,41.\nLaudio EAEko 24. udalerririk kutsatuena bada ere, populazioari erreparatuta, herri kaltetuen zerrenda hurrengoa da Aiaraldean; Aiara %0,79a, Orozko %0,65a, Amurrio %0,64, Urduña %0,58a, Laudio %0,50a, Okondo %0,49a eta Artziniega %0,46a. Arakaldon eta Arrankudiaga-Zollon, ofizialki, Osakidetzak ez du positiborik topatu.\nEAEri dagokionez, atzo 53 kasu besterik ez ziren egon. Hau da, erkidego osoko kasu diagnosi berrien %9,43a Aiaraldean izan zen, %5,66a Laudion eta %3,77a Amurrion. Guztira, Bizkaian 7.045 gaixo, Araban 3.241 eta Gipuzkoan 2.342 detektatu dira. Hildakoak 1.081 dira, atzo baino 19 gehiago.\nAitor Aspuru Saez api 19 Euskal Herria


Nola euskaraldizatu zure abatarra bost pausu errazetan | Teknopataren txokoa\n2020(e)ko azaroak 22 Nabarmenak, Trikimailuak Iruzkinik ez\nEgunotan askok galdetu didazue nola egiten den sare sozialetan erabiltzen ditugun abatar edo argazkitxo horietan batzuk erabiltzen dugun Ahobizi edo Belarriprest eraztuna jartzeko.\nBatzuei Twitter bidez ere erantzun dizuet, modu azkar eta eroso bat badagoela, Twibbon webgunearen bidez, baina gerora konturatu naiz hainbat arazo dituela, batez ere pribatutasunari dagokionez:\nEzinbestekoa da Twitter edo Facebook kontua izatea. Beharbada batzuek ez duzue izango, eta abatarra beste nonbait erabiltzeko nahi duzue.\nBehin webgunean sartuta, baimen gehiegi eskatzen dizkigu aurrera egiteko. Zuek zeuek ikusi:\nBaimen lartxo iruditxo bat editatzeko, ezta? 🤔\nTotal, pentsatu dudala hobe dela gauza bera eskuz egiteko modu bat azaltzea. Denbora apur bat gehiago beharko duzue, baina ez diozue zuen arima inori saldu beharko!\nNola sortu zure Belarriprest edo Ahobizi abatarra Pixlr erabiliz\nGure Belarriprest edo Ahobizi abatarra sortzeko, hiru osagai beharko ditugu:\nGaur egun erabiltzen dugun abatarra.\nBelarriprest edo Ahobizi irudia. Hemen duzu ZIP artxibo bat bi bertsioekin.\nIrudiak editatzeko programa bat. Azpian azalduko dizkizuedan pausuak berdin-berdin egin daitezke, adibidez, macOSeko Preview edo Windowseko Paint3D programak erabiliz. Erabaki dut online zerbitzu batekin jartzea adibidea, ‘unibertsalagoa’ izateko. Pixlr.com irudiak editatzeko webgune bat da, Photoshop moduko bat, egin nahi dugun lan sinple hau oso erraz egiten lagunduko diguna.\n1. Ireki Pixlr webgunea\nIreki zure internet arakatzailea (Firefox gomendatzen dizuet), eta bisitatu Pixlr.com webgunea.\nIkusiko duzunez, bi aukera eskaintzen dizkigu: editore aurreratua ala sinplea erabiltzea. Egin nahi dugunerako, nahiko dugu sinplearekin (Pixlr X).\n2. Ireki zure abatarreko irudia\nPixlr X irekitzen denean, OPEN IMAGE botoi handi bat ikusiko duzu, editatu nahi duzun irudia irekitzeko. Oinarri gisa, eraldatu nahi duzun abatarreko irudia erabiliko dugu, hau da, zure aurpegia ikusten den argazkia. Sakatu OPEN IMAGE botoiari eta kargatu zure abatarra. Halako zeozer ikusiko duzu pantailan:\n3. Gehitu Ahobizi edo Belarriprest ‘eraztuna’\nOrain egin nahi duguna da ireki berri dugun irudiaren gainean beste bat txertatu. Horretarako, ezkerretara ikusten den botoietako azkenari sakatuko diogu, ‘Add Image’. Hiru aukera berri irekiko zaizkigu, eta Browse sakatuko dugu.\nZer artxibo ireki nahi dugun galdetzen digunean, Ahobizi edo Belarriprest irudia aukeratuko dugu. Koadro berri bat irekiko zaigu, galdetzen irudi berriarekin beste dokumentu bat ireki nahi dugun, ala lanean ari garen dokumentuan gehitu nahi dugun. Bigarrena hautatuko dugu, eta listo! Zailena egina daukagu:\n4. Doitu irudia\nOrain, nahi eta behar badugu, gainjarri dugun irudiaren tamaina doitu dezakegu, azpikoa osorik estali dezan. Horretarako, Ahobizi edo Belarriprest ‘markoko’ izkina urdin horietatik tiratzea baino ez dugu.\nKasu honetan, izkina zuri horiek barrurantza mugituko ditugu, koadro zuriaren izkinekin bat egiteko. Bat datozenean, ENTER teklari sakatu eta listo.\nBi irudiak ondo ajustatuta ditugunean, beharrezkoa bada, geratu zaigun irudia moztu dezakegu, erabat karratua izan dadin. Horretarako, ezkerreko barrako ‘Crop’ botoia erabiliko dugu, hirugarrena. Sakatu ondoren, izkina zuriak mugitzea baino ez dugu, geratuko zaigun azken irudiaren tamaina egokitzeko. Izkinak nahi ditugun lekuan daudenean, Enter teklari sakatu eta Pixlr-ek irudia moztuko digu.\n5. Deskargatu irudia zure ordenagailuan\nBehin emaitzarekin pozik gaudenean, azken pausu bat baino ez zaigu falta: sortu dugun irudia gure ordenagailura ekartzea. Horretarako, pantailaren beheko aldean, eskumatara ikusiko dugun SAVE botoiari sakatu behar diogu. Orduan beste koadrotxo bat ikusiko dugu, irudiari nahi dugun izena eman, eta artxiboaren formatua aukeratzeko (PNG gomendatzen dizuet).\nDena prest daukagunean, DOWNLOAD botoi urdinari eman, eta listo, ti-ta batean gure deskargen karpetan izango dugu abatar berria, nahi dugun lekuan erabiltzeko. Jarduera soziala hain mugatua daukagun honetan, komeni da bai, txapa fisikoaz gain, birtuala ere erabiltzea, sare sozial, mezularitza aplikazio eta halakoetan! 🙂\nAriguneak izango dira euskaraz lasai aritzeko guneak. Baina …\nNahi baduzu, itxialdian beste hainbat proposamen utzi nituen hemendik, zure gailu elektronikoak euskaldunagoak egiteko.Bota begiradatxo bat!


Zigor Enbeita Zugadi — Arabako Bertsolari Txapelketa 2015\nMutikotan Gasteizko Bertso-Eskolaren sorreratik (1982) ikasle. San Prudentzio Sariketan urteroko partaide eta txapeldun bi urtez. Arabako Bertsozale Elkarteko lehendakari izandakoa. Arabako Bertsolari Txapelketan ohiko partaide eta txapeldun 2003an eta 2006an. Kuadrilla artekoan Urkabustaiz taldean parte hartzen du, beste saio edo plazez aparte.\nUnai Mendibil Etxebarria, Zigor Enbeita Zugadi 8ko nagusia\nZigor eta Unai, bikotea zarete Harrera-familia programan sartu zineten eta lau urtez ume bat zaindu zenuten. Orain beste umea hartzeko eskatu dizuete. Zuk, Zigor, nahi duzu, baina zuk, Unai, zalantzak dituzu.\nZigor Enbeita Zugadi, Jagoba Apaolaza Castro 10eko txikia\nZigor eta Jagoba aiton-amonak zarete. Zuen semeak bere umea zaintzeko eskatu dizue berak lanera joan behar duelako. Zu Zigor prest zaude, baina zuk Jagoba uste duzu zuen bizitza egiteko garaia dela.\nKORRUPZIOA GEHIEGI ALDE GUZTIETAN,\tEUSKAL HERRIA ERE EZ DA SALBUESPENA\n90 urte dituzu. Orduan gertatutakoa kontatzen hasi zara.\nZigor Enbeita Zugadi, Ander Solozabal Kortabarria Hasierako agurra\nZigor eta Ander Langraiz eskolako bi irakasle zarete, bertan denbora gutxian gero eta euskara gehiago erabiltzen delako harrituta zaudete. Aldiz bizi zareten herrian, betidanik euskaraz egin den arren erabilera beheraka doa. Etxera bueltan hori komentatzen hasi zarete.\nZigor Enbeita Zugadi, Paula Amilburu Izargarai 10eko txikia\nZuek Zigor eta Paula, unibertsitatean ezagutu zenuten elkar. Ez zineten batere ondo moldatzen. Gaur praktiketan hartu zaituztete laborategi berean. Elkarrekin zaudete lantaldean.


N-1 errepidean, Alegian, 5 ibilgailuren arteko auto istripua - Alegia - Tolosaldeko ataria\nN-1 errepidean, Alegian, 5 ibilgailuren arteko auto istripua\nTolosaldeko Ataria 2020-12-02 08:50\nTrafiko Zuzendaritzak jakinarazi duenez 08:30ak inguruan istripua izan da N-1 errepidean, 430 kilometroan. SOS Deiak-ek gaineratu duenez, bost ibilgailuren artean izan da talka. Ondorioz, zauritu bat Asuncion Klinikara eraman dute. Donostiako noranzkoan 3 kilometroko ilarak sortu dira. Ondoren, ordea, errepidea zabaldu eta ilarak gutxituz joan dira.


Euskara Nafarroan. Deia, Noticias de Bizkaia\nJuanjo Olasagarre - 2018(e)ko maiatzaren 12a, larunbata - 06:00etan eguneratua\nbADATOZ baskoak, badatoz, badatoz! Oihu hori botatzen zuten han laurogeita hamar hamarkadan Nafarroako bozgorailuetatik, Sanz presidentearen garaietan. Baskoak, garai hartan, D eredurako irakaskuntzarako koadroetarako behar ziren irakasleak izango ziren;izango ziren diot, UPNk, orduan ere, Nafarroako beharretako bat kanpoko eraso moduan irudikatu zuelako, eta beharra zera zen, Nafarroako ipar aldean euskara egiten denez, irakaskuntzan euskarazko irakaskuntza eskaini behar zela.\nBaskoak integratu egin ziren Nafarroako gizartean, ze atzera begira, laurogei hamarkada eta bi milaren artean nahiz eta Nafarroako hizkuntza politika nahikoa murrizgarria izan, euskararen estatusarekiko halako bake bat izan da. Harik eta... harik eta Aldaketaren Gobernua gauzatu den arte.\nNafarroan bada Doble12 izeneko erakundeak zeinak bideo pedagogikoak egiten baitituen. Batean, esaterako, euskararen antzinatasuna ukatu nahi du euskararen hiztegiaren %50 latinetik eta erromantzetik datorrela eta Lesaka eta Ultzama bezalako hitzak zeltak direla argudiatuz (sic). Bideoa zera aldarrikatuz bukatzen da: zergatik ez digute egia esaten?\nBerriki ez-euskaldunaren kontrako Nafarroan gertatzen ari den diskriminazioa salatzen dute beste bideo batean. Nafarroako hizkuntza politika ezagutzen duen edonork badaki ez dagoela halako diskriminaziorik, izatekotan, diskriminazioa alderantzizkoa dela, noiz eta Euskararen Legeak bermatzen dituen euskaldunekiko eskubideak bete ere ez baitira betetzen.\nNafar eskuinak boto etekinak lortzen ditu nonbait euskara eta Nafarroaren izaera baskoa ukatuz;aurrerakuntza minimo bat badago, dena dela, laurogeita hamarkadarekiko orain onartu egiten dute euskaren existentzia bera.\nNafarroako eskuinaren diskurtso hori arriskutsua izan beharko luke aniztasuna kudeatzera dagoen gizarte batean, bozak kendu beharko lizkieke, baina ez, bozak ematen dizkiete, bestela ez da estrategia ulertzen.\nGure herriko txistorra bezala errepikatzen da nafar eskuina. Gure herria Nafarroan dago, bada ez bada ere.


Kulturaniztasuna eta ekitatea aldarrikatzen duen bideoa kaleratu du Immigrazio Sailak - Zarautz - Zarauzkohitza.eus\nKulturaniztasuna eta ekitatea aldarrikatzen duen bideoa kaleratu du Immigrazio Sailak\nAritz Mutiozabal 2019-09-25 14:14\nJatorri ezberdinetako sei neska-mutil ageri dira ikus-entzunezkoan, eta bakoitzak bere hondar alea sartzen du botila baten barrura. Metafora bat irudikatu nahi izan dutela azpimarratu dute.\nZarauztik Mundura sentsibilizazio bideoa berria kaleratu du udaleko Immigrazio Sailak, eta dagoeneko ikusgai dago Youtube plataforman hainbat hizkuntzetan azpititulatuta; norberak hautatu behar du pantailaren fitxan bertan. Ikus-entzunezkoarekin "ekitatea" erakutsi nahi izan dutela aditzera eman du Iratxe Zorrozua Immigrazio zinegotziak: "Bizilagun guztien arteko aukera berdintasuna lortzeko lan egitea. Bakoitzari bere gabezien arabera, berdintasun hori lortzeko baliabideak eskaintzea. Azken finean, horretan dihardugu udaletik eskaintzen ditugun programetan".\nUdalak herrian dagoen kulturaniztasuna islatu nahi izan du, baina baita aldarrikatu ere. Bideoan ikusten dena "metafora bat" dela dio Immigrazio teknikari Julen Arangurenek: "Sei neska-mutiko zarauztar daude, jatorri ezberdinekoak, eta bakoitzak bere hondar alea ekartzen du, bere kolorekoa, ondoren guztiak nahasteko. Hori da agian falta zaiguna. Elkarren ondoan bizi gara, baina ez gara elkarrekin bizi... Nahasketa horretatik beste hondar kolore bat sortzen da, eta hori da biharko Zarautz, edo Gipuzkoa edo Euskal Herria".\nIkasturtea hasi besterik ez dela egin eta matrikulazio kopuruak beherantz egin duela Euskal Autonomia Erkidegoan azaldu du Zorrozuak. "Europako jaiotze tasa baxuena dugu, Italiaren atzetik". Azpimarratu du, gainera, "gero eta zaharragoa den gure herri honetan immigrazioa behar dugula eta are gehiago beharko dugula". Udalaren erantzukizuna dela dio etorrera hori kudeatzea, eta horretara zuzendutako hainbat programa dituztela martxan: Ongi Etorri Eskolara, euskara indartzeko saioak eta familia batzen laguntzeko taldea.\nBide batez, eskerrak eman dizkiete ikus-entzunezkoan parte hartutako haurrei eta haien gurasoei, baita herriko ikastetxeei eta Ongi Etorri Eskolara dinamikari ere. Hain justu ere, Ongi Etorri Eskolarako Zarauzko koordinatzaile Esti Iregik azaldu du kultur artekotasuna lantzen duela beren proiektuak, eta horretarako hainbat esku hartze egiten dituztela: batetik, teknikoak, ikerketa eta harrera plana eginez, eta bestetik, kultur arteko jarduerak ikastetxe ezberdinetan, eskola osatzen duten kultura guztiak ahalduntzen eta kultura horiek guztiak harremanetan jartzen.


Urrutume baserria - Wikipedia, entziklopedia askea.\n43° 08′ N, 2° 07′ W / 43.13°N,2.12°W / 43.13; -2.12Koordenatuak: 43° 08′ N, 2° 07′ W / 43.13°N,2.12°W / 43.13; -2.12\nUrrutume Albizturreko (Gipuzkoa) baserri barrokoa da, Olateaga auzoan kokatua.\n2002ko ekainaren 3ean, Eusko Jaurlaritzak monumentu izendatu zuen, Sailkatutako Kultura Ondasuna.\nEraikuntza trinkoa eta bakartua da, ez dauka atxikitako eraikinik, oinplano laukizuzena eta handia da, teilatua lau isurialde eta hiru solairu ditu: behekoa, lehena eta estalkipea. Arkudun ataripea dauka.\nMaldan gora jasoa da eta horregatik, neurri desberdineko fatxadak ditu alboetan. Baserria entokatutako harri-hormaz armatua dago eta fatxada nagusiaren eskantzu eta hutsarteetan kareharri griseko harlanduak ditu. Kareharrizko harlanduak inposta segidetan ere agertzen dira bai mendebaldeko eta hegoaldeko fatxadetan bai sarrerako arku bikoitzean ere. Badira adreiluzko bilbaduradun paramentuak ere, eta bilbadura hori osatzen duten eskuineko oinak eta besoak agerian izaten dira.\nFatxada nagusia mendebaldera begira dago eta egitura simetrikokoa da; hutsarteak hiru ardatzen arabera antolatuak daude eta beheko solairuan erdi-puntuko bi arku ditu. Arkuak erdiko ardatzarekiko simetrikoki daude. Erdiko ardatza bi arku bikien bidez behetik gora antolatua dago, hauetatik eskuinekoa, gaur egun, estalita dago. Bi arkuen elkargunearen gainean JHS anagrama daukan kartela dago. Goian, lehenengo solairuan, burdinazko karela duen erdiko balkoi-leihoa dago. Balkoiaren hutsarteak plakez egindako apaingarri arrunta du, eta goialdean 1690 urtea duen idazkia dauka. Estalkipearen buruan aitoren semeen armarri laurdendua den harri armatu barrokoa dago; armarriak bi gaztelu, giltza eta alderen aldeko otsoa dauka; armarriaren gainean aireztatzeko leiho txikia dago. Alboetako ardatzak berdinak dira, eta beheko eta lehen solairuan leihoek tamaina berdineko inguratuak dituzte eta ganbara aireztatzeko hutsarteak txikiagoak dira. Hutsarte guztiek harlanduzko inguratua dute, eta zeharkako eta jarraian ezarritako inposten bidez markatzen da solairu-lerroen altuera banaketa, behekoak hegoaldeko fatxadaren azpitik paramentuaren erdiraino, gutxi gorabehera, jarraitzen du. Alboko alde horrek, desnibelagatik, garaiera handiagoa du.\nHegoaldeko fatxadak lau zati ditu: ezkerraldean estuagoak eta kareztutako adreiluez betetako zurezko bilbaduraren paramentua diren bi zati batetik, eta entonkatutako paramentuan bi hutsarte ardatz zabalagoak diren beste bi bestetik. Fatxada honetan neurri desberdinetakoak diren zortzi hutsarte daude, solairu bakoitzean lau, eta estalkipea, aldiz, partzialki zabalik gelditzen da eskuineko muturra izan ezik han hutsartea dago. Fatxada egitura erregular samarreko horma baten gainean dago, ia harlanduzkoa da eta egitura gotikoa gogoratzen du. Iparraldeko fatxadan ateburudun sarrera handi bat eta zenbait gezileiho daude, ekialdekoan, berriz, banaketa desberdineko zenbait hutsarte eta ganbara ireki bat.\nEraikinaren egitura bitarikoa da: harri euste-fatxadetakoa eta hegoaldeko fatxadaren zati baten zurezko bilbadurazkoa. Barneko egiturari dagokionez, eremua lau hormarteetan egituratzen duten zurezko zutabe sendoetan oinarrituta dago, hormarte hori gainean finkatuta daude soliberiari eusten dioen habe handiak eta zutikoak. Zutiko horiek, aldi berean, jabaloi eta tirante sistema konplexu baten bidez zeramikazko teila estalkia eta enlatatua duen lau uretako estalkiaren habeak eta gapirioei eusten diete. Zutoinak estalkipeko erdiko eremua libre utziz, gatzarien eta zubien bidez lotzen dira, hauek, era berean, lau uretako teilatu-zurajearen gailur motza datzan petral eta zubi eta bikoitzeko bi zertxari eusten diete. Azpimarragarriak dira larako eta enara-buztan itxurako lapraneko mihiztura bidez egindako egurrezko zatien arteko junturak.\nBaserria banaketa erabilgarri baten arabera antolatua dago: horrela, eraikinaren behe eta lehen solairuko aurrealdea etxebizitza izango da, gainerakoa ukuilu eta lastategia, eta estalkipeko ganbara handia lehor tokia. Beheko solairuan horma batek ukuiluaren aurrealdea banatzen du. Aurrealde horretan, eskuinaldean dagoen sukaldeaz gain hainbat gela daude. Fatxadaren hormarteak, barruko aldetik, arku eskartzanoak azaltzen ditu. Bizitegi aldeak lehen solairuan, gelen eremu honetan egindako zabalkuntzengatik, beheko solairuan baino eremu gehiago hartzen du. Estalkipean, aldiz, teilatu-zuraje korapilotsua ikusten da.\nUrrutume baserria artikulua eta argazkia Hiru.com webgunean\nMultimedia: Urrutume baserria\nOrriaren azken aldaketa: 28 martxoa 2021, 14:46.


Gurutze Eizmendik eta Mari Jose Bereziartuak 'Nuarbe, 29 urteko soka' liburu bana irabazi dute - Uztarria (Azpeitia)\n2019ko api. 10a, 12:10\nAzpeitiko Udalak eta Nuarbeko Sokatira Elkarteak argitaratu duten Nuarbe, 29 urteko soka liburuaren bi ale zozkatu ditu Uztarria Komunikazio Taldeak bere bazkideen artean, eta Gurutze Eizmendi eta Mari Jose Bereziartuak irabazi dituzte horiek. Uztarria dagoeneko jarri da irabazleekin harremanetan, saria nola eskuratu jakinarazteko.\nLaxaro Azkune idazle eta kazetariak idatzi du lana, Nuarbeko sokatira talde aitzindariaren ibilbidea oinarri hartuta. Joan zen martxoaren 30ean aurkeztu zuten liburua, Sanagustin kulturgunean.


Jólabókaflóð, gabonetan liburuak oparitu eta gabon gaua irakurtzen ematen dute Islandian | Kontaizu\nJólabókaflóð, gabonetan liburuak oparitu eta gabon gaua irakurtzen ematen dute Islandian\n2016, Abendua 20\nIslandian Gabonetako opari kutunena liburuak dira. Paperezko liburua gainera, ez elektronikoa. Ohitura horrek Jólabókaflóð izeneko tradizioan du jatorria. Hitz luze horrek “Gabonetako liburu-oldea” esan nahi du, eta azaroa eta abendua hartzen ditu. Tarte horretan, islandiarrak buru belarri jartzen dira liburuak erosten, eta horietako asko abenduaren 24an ematen dituzte opari. Ondorengoa gozamen hutsa da: Gabon gaua eta Eguberri eguna patsadaz irakurtzen ematea. Tentagarria, ezta?\nLiburuekin maiteminduta bazaude, baduzu leku bat munduan: Islandia. Bertan, egin eta jaso dezakezun oparirik onena liburu bat da. Gabonetan bereziki. Islandian estimu handitan dituzte liburuak, eta familiek Gabonak oporralditzat hartzen dituzte, haietaz gozatzeko aukera bikaina, beraz.\nJólabókaflód azaroan hasten da, etxe bakoitzeko postontzian Bókatíðindi izenekoa doan jasotzen dutenean. Bókatíðindi liburuen katalogoa da, eta Islandiako Argitaratzaileen Elkartearen argitalpen berrien laburpena jasotzen da bertan. Horrek ematen dio hasieta guztiari. Ordutik aurrera, abenduan zehar, liburuak dira Gabonetako erosketetan nagusi. Opariak abenduaren 24ko gauean ematen dituzte, eta gaua eta hurrengo eguna irakurtzen ematen dituzte. Liburuekin joaten dira ohera, txokolate bero batekin. Nagusiki paperezko liburuak erosten dituzte, ez horrenbeste liburu elektronikoak. Izan ere, Islandiak beste edozein herrialdek baino liburu gehiago argitaratzen ditu per capita, eta nagusiki Gabonen inguruan argitaratzen dituzte.\nBa horixe, Jólabókaflód zoriontsua Eguberri eguna txokolate bero batekin eta irakurtzen emango duzuenoi! (baten bat animatzen bada).


Katrin Garfootek irabazi du Antzuolako etapa - Antzuola - Goiena.eus\nJosu Bilbao 2017-05-19 19:22\nGiro bikaina bizi izan da Antzuolan Emakumeen Birako hirugarren etapa gertutik jarraitzeko. Antzuolarrak kaleetara irten dira txirrindulariak animatzera, eta garaipena Katrin Garfoot australiarrak lortu du.\nOrica taldeko Katrin Garfoot australiarra gailendu da Antzuolan hasi eta bukatu den Emakumeen Birako 3. etapan. Garfoot bakarka heldu da helmugara, faboritoen tropeletik ihes egin ostean, eta liderraren elastikoa jantzi du. Euskaldunik onena, beste behin, Ane Santesteban errenteriarra izan da.\nDeskargako lehenengo maldetan erasoa jo du Cervelo taldeko txirrindulari batek, eta mendateko gaina bakarka zeharkatu duen arren, faboritoen tropelak aise irentsi du. Oñatitik Antzuolarako bidean Garfootek jo du erasoa, eta helmugara segundo polit batzuen abantailarekin heldu da. Ondoren faboritoen tropeltxoa sartu da, eta Antzuolako helmugan, Soraya Paladin izan da bigarren, eta hirugarren Annemiek Van Vleuten.\nEtapa hasieratik bukaerara jarraitzen antzuolar ugari batu dira herriko plazan eta inguruetan. Deskargako mendatean ere zale asko batu dira txirrindulariei animoak emateko. Batez ere, euskaldun onenaren saria jaso duen Ane Santesteban txalotu dute podiumean.\nJosu Bilbao 2017 mai 19 Antzuola


Autorik gabeko mundua –\nJar gaitezen bide bazter batetik errepidera begira. Bost minutuz. Eguneko edozein tenoretan eta edozein bidetan. Eta zenba dezagun bost minutu horietan zenbat pertsona pasatu diren ibilgailu batetik. Goizeko sei eta erditan, bigarren mailako ardatz batean, 25 pertsona pasa litezke. Egin kontu beste tenore batez eta ardatz garrantzitsuago batean zenbat pertsona pasatzen diren minutuko. Kolorezta dezagun gure errepide mapa trafiko dentsitatearen arabera. Has gaitezen kalkulatzen. Zenbat tren bagoi bete litezke minutuko, bide horietan dabilen jende guztia trenez joan baledi?\nAmets egitea doan eta libre baita, irudika dezagun garraio pribatu eta indibidualik gabeko mundu bat. Mundu horretan izanen lirateke garraio publiko eta kolektiboak (trenak, autobusak, tranbiak, hibridoak…) behar adina maiztasunekin, denek jarririk bidaiatu ahal izateko eta lineen arteko konexio onak segurtatzeko.\nIrudika dezagun Euskal Herriko mapa (eta Europakoa, mundukoa…) hiri handietako metro edo autobus mapa bezala. Adibidez, linea nagusi batek lotuko lituzke Baiona eta Bilbo, tartean hainbat geltokirekin. Geltoki batzuk izanen lirateke hainbat linearen gurutza-leku, metro sistema batean bezala, nahiz eta, bistan denez, metro sistema bat baino konplexuagoa litzatekeen.\nJadanik suma daiteke norbait eskua altxatzen, erranez, hori ez litzatekeela hain sinple herri ttipietan edo herritik aparte bizi direnentzat. Bego ohar hori geroko.\nLehenik, ohar gaitezen bideko trafiko gehien-gehiena ardatz beretatik pasatzen dela, bide nagusiak autoz emokatuak direla. Teorian ez da zentzugabea ardatz nagusietatik autoak kentzearen ideia. Zentzugabea dena da hainbeste mila pertsonak bide bera egitea beti, eta bakoitza bere autoan ibiltzea.\nBigarren mailako errepideetan (herri ttipietara doazen bideetan) ez ote litzateke posible horrelako sistema bat? Herri ttipietara zein maiztasunekin joan litezke lineak? Edo zein malgutasunekin antola liteke garraio publikoa? Nahi izanez gero, aterabideak aurki litezke. Galdera berak egin litezke gauazko zerbitzuaz. Eta azkenik, nola joan bazter batean edo gain batean dagoen etxe isolatura? Horrek ere aterabidea izan lezake. Hasteko, zenbat etxe dira, zinez isolatuak? Eta bestetik, orain ari gara ikusten lurralde antolaketa eredu horren kalteak.\nTeknologian aldaketa handiak egiten ari dira urtetik urtera, eta jadanik iragarriak dituzte gidaririk gabeko autoak, epe aski laburrean. Alokatzen diren bizikleten edo Uber sistemaren bidetik, zenbait urteren buruan ez ote litzateke posible izanen gidaririk gabeko autoak erabiltzea herriko plazatik etxeraino joan ahal izateko? Eskaintza hori ere garraio sistema publiko horren parte litzateke. Segi dezagun ametsetan. Autoaren esklabutzatik libratuko garenean, urte batean trantsituan metatzen ditugun oren horiei probetxu handia aterako genieke. Autotik libratzeak, nahi ala ez, bizimodua bera irauliko luke, produkzio eta kontsumo ohituretatik hasita. Halaber, garraio publiko sarearen eta argitaletxeen edota prentsaren arteko hitzarmen komertzialak sustatuz, jendeak anitzez gehiago irakurtzeko astia izanen luke, literaturarentzako eta prentsarentzako hats berri bat litzateke.\nIratzargailuak jo du. Zorigaitzez, garraio publikoa sustatzeko zenbait neurri mugatuz aparte, ez dirudi mundua horretara begira dagoenik. Ez enpresa handiak, ez herritar xeheak. Biribilguneak, ordainlekuak eta jaka horiak ere autoaren sinboloak dira. Bizkitartean, garraio indibiduala, petrolioarekin edo argindarrarekin, ez da bideragarria. Segi dezagun amesten eta ametsa sozializatzen.\nautoa, Autorik gabeko mundua, azpiegiturak, etorkizuna, Garraio publikoa, kotxea\nBegiratu, eskatu... Aldatu!\n6 pentsamendu “Autorik gabeko mundua”-ri buruz\neuskaldun bat 2019-04-16 23:48\nOraingo kotxe autonomo eta kontu guzti honetatik gutxien jasaten dudana, kotxeak Internetera konektatuta egoteko dagoen obsesioa da. Askotan irakurri izan dut, kotxe autonomoekin jendeak kotxeko denbora Interneten ibiltzeko aprobetsatuko lukeela, online komertzioa asko haziko litzatekeela etab. Denak asmo berarekin dabiltza: publizitateaz josi eta Internetera entxufatuta izan jendea erosi eta erosi. Online erosi, zertarako eta gero paketeak zure etxera eramateko inondik ere jasangarria ez den kontsumo eredu bat elikatuz. Baina hori bai, kotxe elektriko autonomoan zoaz ezer kutsatu gabe! Bla, bla, bla, bla!! Batzuk nahi duten bezalako mundua, mundu posible bakartzat ikusarazten dizute eta hori aurrerapena dela sinestarazten dizute. Nazka ematen duen mundua! Eta okerrena da, artikulua ondo antzean hasi duzula baina beste profeta mesianiko horien pare amaitu duzula: “Autotik libratzeak, nahi ala ez, bizimodua bera irauliko luke, produkzio eta kontsumo ohituretatik hasita. Halaber, garraio publiko sarearen eta argitaletxeen edota prentsaren arteko hitzarmen komertzialak sustatuz, jendeak anitzez gehiago irakurtzeko astia izanen luke, literaturarentzako eta prentsarentzako hats berri bat litzateke.” Eta hori irakurri dudanean, pentsatu dut: “ederki izorratu dik!”. Ni kotxean noanean paisaiei, herriei, hodeiei, pertsonei begiratzen egoten naiz eta liburuak herriko ELKARen erosten ditut bertako langileekin hitz eginez eta beraiei aholkuak eskatuz, eta alboko dendetan eguneroko erosketak egin ostean etxera joaten naiz etxeko bakean liburua irakurtzera. Gizatasunik gabeko erosketak ez ditut egiten.\nEneko Bidegain 2019-04-17 12:09\nInolako unetan ez dut idatzi liburuak ez dituzunik herriko ELKARen erosi behar edo “gizatasunik gabeko erosketak” egin behar dituzula. Eta etxean irakurri nahi badituzu, eta bidaia iragan paisaiei begira, ederki. Hori ere ez dizut galarazten.\neuskaldun bat 2019-04-17 16:41\nEz, ez duzu esan ELKAR denda fisikoan erosi behar ez denik, baina gaizki ez badizut ulertu, kotxe autonomoan goazen denboran online komertzioaz mintzo zara. Eta horixe da nahi dutena batzuk, Internetera entxufatuta bizitzea, dena monitorizatuta edukitzea; kriston abantailen izenean gainera, eta txusmak (inoiz baino txusmagoa gaur egungoa) “abantaila” guztiak besarkatzen ditu. Eta horrela goaz… Ulertu duzu zer esan nahi nuen, ez?\nEneko Bidegain 2019-04-17 16:47\nNik idatzi ez dudan zerbaitez ari zara. Online komertziorik ez dut aipatu. Are gehiago, auto autonomoetan jarri duzu arreta, baina nire artikulua batez ere autobus edo tren zerbitzuez da, eta auto autonomoena aipatzen dut erdiguneetatik oso bazterrean gelditzen direnentzako, erdigunetik beren etxeetara heltzeko bide gisa (bestela beti dauzkazulako batzuk errateko, zure ideia oso ongi, baina gu bizi garen tokira ezin da autobusik edo trenik iritsi).\nMikelats 2019-04-18 12:58\nBerandu baino lehen etorriko den eskasia energetikoarentzat irtenbide originalak aurkitu beharko dira, dudarik gabe. Eszenario ez hain hipotetiko horretan ziurrenik trena izango da ibilgailu herrikoiena, baina zeuk esan bezala ibar nagusiez aparteko ehundaka herri geratzen dira ekuazio guztiez at.\nAuto elektrikoa ez da erantzuna, aurreranzko ihesaldia baizik, eta ongi dakite hori agintzen dutenek. Bejondeizula epe ez hain luzeko arazoetan begirada jartzeagatik\nfracking 2019-04-19 22:47\nPetrolioaren lehen krisia gertatu zenean, 1973n, askok pentsatu zuten autoarenak egina zuela, baina ez zuen egin.\nGero, milurteko berriarekin prezioa gora hasi zen, eskasia hurbil ikusten zen, eta kalkulu berdinak atera ziren. Baina eskistoen ustiapena eta fracking etorri eta orain, diote, luzaroko erretserbak badira…\nBeste zerbait bilatu beharko da. Ernatzen ez badira, gaixo gazteak…


Servini epaileak, Jose Sagarna Uriarteren ilobari deklarazioa hartuko dio Sagarnaren erahilketa dela eta, Malluquiza eta Egurrolaren fusilaketa urteurrenean « Ahaztuen Oroimena 1936\nServini epaileak, Jose Sagarna Uriarteren ilobari deklarazioa hartuko dio Sagarnaren erahilketa dela eta, Malluquiza eta Egurrolaren fusilaketa urteurrenean\nPosted on 15 septiembre, 2016 Actualizado enn 16 septiembre, 2016\nJose Sagarna Uriarte, Zeanuriarra erahil zuten Markina-Xemeinen, Amulategin, 1936ko urriaren 20an. Larruskaingo abadea zen, fusilaketa oso ezaguna izan da urte guzti hauetan, kolpe militarraren ondorioz gauzatutako sarraski asko eta asko bezala gertukoek samin haundiz bizi izan baizuten auzoko 24 urteko abade gaztearen hilketa.\nAbade gazteari zioten estimuak, haren oroimena bizirik mantentzera lotu ditu herritarrak urte guzti hauetan, eta 75.urteurrenean antolatutako ekitaldian gerturatutako jendetza horren adierazle izan zen.\nGaur, 80 urtera, bere ilobak Gernikako epaitegian deklaratuko du 12:00etan, Frankismoaren krimenen aurkako Argentinako kereilaz arduratzen den Servini epailearen eskariz.\nMarkina-Xemeinen baina izan ziren fusilaketa gehiago. Gaurko egunez, esaterako, 1937ko irailaren 16an Anbrosio Malluquiza eta Bonifacio Egurrola hil zituzten:\nBonifacio Egurrola Kalzakorta:\n1899an Ondarroan jaio zen, umezurtz geratzean Berriatuko senideekin bizi izan zen eta Ameriketatik bueltatzean Ziortzako Agarre baserrira ezkondu zen; Derion fusilatu zuten 1937ko irailaren 16an. (loturan informazio gehiago).\nAnbrosio Mallukiza Albaolea:\nMunitibarren jaio zen, Berreño auzoko Goiti baserrian 1888an; Markinan bizi zen hara ezkondua baitzen. Taberna bat zuen Markina-Xemeingo Karmengo kalean eta bertan elkartzen ziren errepublikarrak, horrez gain bizargin lanak egiten zituen, hala, 1919 eta 1920. urtean Markinako kartzelako bizargin izendatu zuten. 1934. urtetik zegoen Izquierda Republicana alderdian afiliatua, ezkertiarra eta errepublikazalea, zinegotzia izan zen Markinan; herriko defentsarako batzordeko kidea. 1937an, uztailaren 30ean, Consejo de Guerra iraunkorrak, Procedimiento Sumarisimo de urgencia nº 223an heriotz zigorrera kondenatu zuen, egotzitakoa:\n«al estallar en movimiento nacional, formó parte del Comite Rojo que ejercia toda autoridad en el pueblo de su residencia y cuya misión era poner multas arbitrariamente a los vecinos de la localidad., con posterioridad formó parte del ayuntamiento nombrado por el Gobierno de Euzkadi, habiendo sido entre los elementos del Comité uno de los más destacados». 1937ko uztailaren 16an fusilatu zuten Derion, 51 urte zituen.\nFaxistek, bere taberna aurrean, ogi beltz bat eta ogi zuri bat zintzilikatu zituzten. Ogi beltza tirokatu egiten zuten, gose eta gabezia irudikatu, umiliatu eta heurek ekarritako ogi zuria, haien erregimena goraipatzeko.\nEsta entrada fue publicada en Hildakoak-zaurituak, Orokorra y etiquetada como Ambrosio Malluquiza, Bonifacio Egurrola, Fusilaketa, Jose Sagarna Uriarte.\nLuis Ortiz Alfaurekin epailearen aurrean deklaratu ondoren


Elikadura burujabetza - Wikipedia, entziklopedia askea.\nElikadura burujabetza La Via Campesina mugimenduak 1996an sortutako terminoa da, jendeak beren elikadura, nekazaritza, abeltzaintza eta arrantza sistemak definitzeko duten eskubidea aldarrikatzeko marko politiko bat izendatzeko, nazioarteko merkatu eragileen mende dauden elikagaien aurrean.\n2002. urteko Elikagaien Munduko Gailurrean, 400 nekazari erakundek honela definitu zuten elikadura burujabetza:\n« Elikadura burujabetza herriek, komunitateek eta herrialdeek beren nekazaritza, labore, arrantza, janari eta lurralde politika propioak definitzeko eskubidea, nork bere ezaugarrien arabera modu ekologikoki, sozialki, ekonomikoki eta kulturalki egokiak erabiliz. Janaria eduki eta ekoizteko eskubidea barne hartzen du, alegia, jende guztiak daukala janari seguru, elikagarri eta kulturalki egokia eta janaria ekoizteko baliabideak izateko eskubidea, eta nork bere burua eta bere gizartea modu iraunkorrean eustekoa. Elikadura burujabetzak esan nahi du herriek eta komunitateek nagusitasuna dutela merkataritza auzien gainetik janaria eta janari ekoizpena kontrolatzeko. »\nLa Via Campesina mugimenduak zazpi printzipio proposatu zituen elikadura burujabetza definitzeko:\nJanaria. Funtsezko giza eskubidea da. Pertsona orok izan behar du eskuragarri janari kulturalki egokia, nahiko kantitatean eta kalitatean, bizitza osasuntsua izateko duintasunez. Nazio bakoitzak aldarrikatu behar du janaria eskuragarri izatea eskubide konstituzionala dela eta lehen sektorearen garapena bermatu behar du funtsezko eskubide hau bete dadin.\nNekazaritza erreforma. Ezinbestekoa da benetako nekazaritza erreforma gauzatzea nekazariei eta lurrik gabekoei -batez ere emakumeei- lantzen duten lurraren jabetza eta kontrola emateko eta herri indigenei lurraldeak itzultzeko. Lurra izateko eskubideak bazterketarik gabea izan behar du, generoa, erlijioa, arraza, gizarte klasea edo ideologiaz harago. Lurra hura lantzen duenarena da.\nNatur baliabideen babesa. Natur baliabideen babes eta erabilera jasangarria sustatzea, batez ere lurra, ura, haziak eta abere arrazak. Lurra lantzen duen jendeak natur baliabideen kudeaketa jasangarria praktikatzeko eskubidea eduki behar du, bai eta bioaniztasuna jabetza eskubide intelektualik gabe gordetzeko eskubidea ere.\nJanari merkataritzaren berrantolaketa. Janaria elikatzeko iturri bat da nagusiki, eta bigarren maila batean salerosketarako elementua. Nekazaritza politikek etxeko kontsumorako eta nork bere burua aski izateko ekoizpena lehenetsi behar dute. Elikagaien inportazioek ez dute tokiko ekoizpena ordeztu behar.\nGosearen globalizazioaren bukaera. Nazioarteko erakundeek sustatutako politika ekonomikoen ondorio gisa, nazioarteko korporazioek nekazaritza politiken gainean gero eta kontrol handiagoa dute. Beharrezkoa da kapital espekulatiboen erregulazioa eta zergapetzea.\nGizarte bakea. Mundu guztiak du indarkeriaz libre bizitzeko eskubidea. Janaria ez da arma modura erabili behar.\nKontrol demokratikoa. Baserritar txikiek parte-hartze zuzena izan behar dute maila guztietako nekazaritza politiken sorreran.\n↑ Report of the Special Rapporteur on the right to food, Jean Ziegler (2008) "Promotion and Protection of All Human Rights, Civil, Political, Economic, Social and Cultural Rights, Including the Right to Development," Human Rights Council (A/HRC/7/5) 2008ko urtarrilaren 10: para 72). http://www.righttofood.org/new/PDF/CHR2008.pdf (2012ko maiatzaren 29an eskuratua)\nProzesu eta ekimenen arrakasta gakoen eraikuntza parte-hartzailea elikadura burujubetzaren alde, Emaús Gizarte Fundazioa, 2013.\nOrriaren azken aldaketa: 11 abendua 2019, 19:46.


Articles archivés dans 2020-11\n20/11/2020 18:21 0 commentaires\nAzken urte hauetan idazkera hauei...\n15/11/2020 10:21 0 commentaires\n“El Mundo”ko azalak dio, “Podemosen arabera estigma kendu behar zaio Bilduri, eta 10 urteko ezkerreko gobernuak izango dira".\n“El País”en, berriz, Jose Luis Abalos (PSOE) garraio-ministroak hauxe dio: " Aurrekontuetan Bilduk zentzu handiagoa izan du erantzukizunari dagokionez PPk baino".\n“Eta Bilduko diputatu batek tiroa bota bazuen?” gaineratzen du “La Razon”ek bere azalan, "biktimek uste dute Gobernuak terroristak...\n03/11/2020 12:40 0 commentaires\nBegi-bistakoa zen, Koronabirusaren hedapena apaltzeko hartu beharreko neurrien artean, jendearen joan-etorriak mugatzearekin batera, garraio publikoaren egoera ere konpontzeko premia bazegoela. Beraz, garraio publikoaren erantzule diren Erakundeek arazo horri kasu egingo diotela diote, berehala ezer gehiago egitekorik ez dagoela ondorioztatzeko. Ederki.\nBitartean, autoa daukanak bere beribilaz joango da toki guztietara garraio publikoaren eta ekologiaren kaltetan.\nHonetan ere pandemiaz...